**PLUNGĖS RAJONO SAVIVALDYBĖS**

**TARYBA**

**SPRENDIMAS**

**DĖL PLUNGĖS RAJONO SAVIVALDYBĖS ŠVIETIMO ĮSTAIGŲ TINKLO PERTVARKOS 2021–2025 METŲ BENDROJO PLANO**

**PATVIRTINIMO**

2021 m. vasario 18 d. Nr. T1-52

Plungė

Vadovaudamasi Lietuvos Respublikos vietos savivaldos įstatymo 6 straipsnio 5 punktu, 16 straipsnio 2 dalies 21 punktu, Lietuvos Respublikos švietimo įstatymo 28 straipsnio 8 dalimi, 58 straipsnio 1 dalies 1 ir 3 punktais, Mokyklų, vykdančių formaliojo švietimo programas, tinklo kūrimo taisyklių, patvirtintų Lietuvos Respublikos Vyriausybės 2011 m. birželio 29 d. nutarimu Nr.768 „Dėl Mokyklų, vykdančių formaliojo švietimo programas, tinklo kūrimo taisyklių patvirtinimo“, 35.5. punktu, Plungės rajono savivaldybės taryba n u s p r e n d ž i a:

1. Patvirtinti Plungės rajono savivaldybės švietimo įstaigų tinklo pertvarkos 2021-2025 metų bendrąjį planą (pridedama).

2. Pavesti Plungės rajono savivaldybės administracijos Švietimo, kultūros ir sporto skyriui vykdyti 1 punktu patvirtinto plano stebėseną ir prireikus teikti jį tikslinti Plungės rajono savivaldybės tarybai.

Savivaldybės meras Audrius Klišonis

PATVIRTINTA

Plungės rajono savivaldybės

tarybos 2021 m. vasario 18 d. sprendimu Nr. T1-52

## PLUNGĖS RAJONO SAVIVALDYBĖS ŠVIETIMO ĮSTAIGŲ TINKLO PERTVARKOS 2021–2025 METŲ BENDRASIS PLANAS

#### I SKYRIUS

#### BENDROJI DALIS

Plungės rajono savivaldybės mokyklų tinklo pertvarkos 2021–2025 metų bendrasis planas (toliau – Bendrasis planas) reglamentuoja Plungės rajono savivaldybės mokyklų vykdomų švietimo programų koordinavimą, jų prieinamumo ir įvairovės kaitą, mokyklų steigimo, reorganizavimo, vidinio veiklos pertvarkymo kryptis, terminus ir vykdymą.

Bendrąjį planą sudaro: Plungės rajono savivaldybės mokyklų reorganizavimo, pertvarkymo ir struktūrinių pertvarkymų 2021–2025 metų priemonių planas (1 priedas), Mokinių vežiojimo užtikrinimo planas (2 priedas), Mokytojų kvalifikacijų atnaujinimo ir įdarbinimo planas (3 priedas).

Bendrasis planas ir jo vykdymas yra tęstinis Plungės rajono savivaldybės švietimo įstaigų kaitą reglamentuojantis dokumentas, tiesiogiai susijęs su Plungės rajono savivaldybės mokyklų tinklo pertvarkos 2016–2020 metų bendruoju planu (toliau – 2016–2020 m. bendrasis planas), patvirtintu Plungės rajono savivaldybės tarybos 2016 m. gruodžio 22 d. sprendimu Nr.T1-316, kuris numatė Plungės rajono savivaldybės bendrojo ugdymo mokyklų kaitą 2016–2020 metais.

Bendrasis planas yra parengtas atlikus 2016–2020 m. bendrojo plano įgyvendinimo analizę, įvertinus Plungės rajono savivaldybės švietimo būklės pokyčius 2016–2020 metais bei atsižvelgus į jos raidos prognozę, pirmiausia susijusią su vykstančiais demografiniais pokyčiais ir stebimomis savivaldybės gyventojų migracijos tendencijomis.

Bendrojo plano paskirtis – užtikrinti visiems Plungės rajono savivaldybės bendruomenės nariams, turintiems teisę nuolat ar laikinai gyventi Lietuvos Respublikoje, privalomojo ir visuotinio švietimo prieinamumą, jo įvairovę, galimybes mokytis visą gyvenimą.

Sudarant Bendrąjį planą vadovautasi galiojančiais mokyklų veiklą reglamentuojančiais teisės aktais:

* Lietuvos Respublikos švietimo įstatymu;
* Mokyklų, vykdančių formaliojo švietimo programas, tinklo kūrimo taisyklėmis, patvirtintomis Lietuvos Respublikos Vyriausybės 2011 m. birželio 29 d. nutarimu Nr. 768;
* Priėmimo į valstybinę ir savivaldybės bendrojo ugdymo mokyklą, profesinio mokymo įstaigą bendrųjų kriterijų sąrašu, patvirtintu Lietuvos Respublikos švietimo ir mokslo ministro 2004 m. birželio 25 d. įsakymu Nr. ISAK-1019;
* Priešmokyklinio ugdymo tvarkos aprašu, patvirtintu Lietuvos Respublikos Švietimo ir mokslo ministro 2013 m. lapkričio 21 d. įsakymu Nr. V-1106;
* Kitais švietimo organizavimą reglamentuojančiais teisės aktais.

**II SKYRIUS**

**SAVIVALDYBĖS ŠVIETIMO BŪKLĖS ANALIZĖ IR RAIDOS PROGNOZĖS**

**1. Demografinis kontekstas**

Plungės rajono savivaldybės plotas – 1105 km2. 2020 m. sausio 1 dienos Statistikos departamento duomenimis, Plungės rajono savivaldybėje gyveno 32 991 gyventojas.

Nuo 2016 metų Plungės rajono savivaldybės teritorijoje gyventojų sumažėjo 2523, t.y.7,1 %.

Gimstamumo pokyčius Plungės rajono savivaldybės teritorijoje 2016–2020 metais atspindi 1 lentelė, o bendra gyventojų skaičiaus kaita pateikta 2 lentelėje.

**1 lentelė.** Plungės rajono savivaldybės teritorijoje 2016–2020 metais gimusių vaikų skaičius (Plungės r. savivaldybės administracijos Civilinės metrikacijos skyriaus duomenys).

|  |  |  |  |  |  |
| --- | --- | --- | --- | --- | --- |
| **Metai** | 2016 | 2017 | 2018 | 2019 | 2020 |
| **Gimusių vaikų skaičius** | 433 | 428 | 409 | 412 | 315 |

**2 lentelė.** Plungės rajono savivaldybės teritorijoje gyventojų skaičius pagal amžiaus grupes 2016–2020 metais (Statistikos departamento duomenys).

|  |  |  |  |  |
| --- | --- | --- | --- | --- |
| **Metai** | **Bendras gyventojų skaičius** | **0-6 metų amžiaus gyventojų skaičius** | **7-17 m. amžiaus gyventojų skaičius** | **Pensinio amžiaus gyventojų skaičius** |
| 2016 | 35514 | 2473 | 4797 | 6665 |
| 2017 | 34737 | 2508 | 4493 | 6666 |
| 2018 | 33707 | 2481 | 4245 | 6656 |
| 2019 | 33284 | 2504 | 4079 | 6645 |
| 2020 | 32991 | 2519 | 4023 | 6714 |

Plungės rajono savivaldybės teritorijoje, 2020 m. sausio 1 d. Registrų centro duomenimis, gyveno 6542 ikimokyklinio ir mokyklinio amžiaus vaikai (0–18 metų). Jie sudarė 19,83 % visų savivaldybės gyventojų, o 2016 m. sausio 1 d. duomenimis, šios amžiaus grupės vaikų Plungės rajono savivaldybėje buvo 7270, o tai sudarė 20,47 % savivaldybės gyventojų.

**2. Ekonominės ir socialinės būklės kontekstas**

Plungės rajono savivaldybėje, 2020 m. gegužės 28 d. duomenimis, buvo 20 026 (59 proc.) darbingo amžiaus gyventojų.

Kaip ir visoje Lietuvoje, Plungės rajono savivaldybėje aktuali ir įsidarbinimo problema. 2020 m. sausio 21 d. duomenimis, Telšių teritorinės darbo biržos Plungės skyriuje darbo ieškojo 7,2 proc. bedarbių (lyginant su darbingo amžiaus savivaldybės gyventojais) (Lietuvoje šis rodiklis – 8,3 proc.).

Mažėjant bendram gyventojų skaičiui, socialinės rizikos šeimų skaičius savivaldybėje pastaraisiais metais didėja: 2019 metais buvo 175, o 2020 metais – 190 šeimų. Socialinės rizikos šeimose auga 400 vaikų. Nemažėja ir sudėtingo elgesio vaikų skaičius: 2019 metais Vaiko minimalios arba vidutinės priežiūros priemonės  skirtos arba pratęstos 5 vaikams, 2020 metais – taip pat 5 vaikams, o 6 vaikams buvo svarstytos, bet nepaskirtos. 2018–2020 m. laikotarpiu Plungės r. savivaldybės administraciją iš viso pasiekė 252 pranešimai apie Plungės r. gyvenančių nepilnamečių iki 16 metų padarytus administracinius nusižengimus.

**3. 2016–2020 m. Bendrojo plano įgyvendinimo rodikliai ir esamos švietimo būklės analizė**

**3.1. Ugdytinių skaičiaus kaitos tendencijos**

2016–2020 metais švietimo įstaigų tinklo kaitos neišvengiamumą ir prioritetus lėmė kasmet mažėjantis mokinių skaičius. Mokinių skaičiaus kaitos tendenciją iliustruoja 3 lentelė.

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **3 lentelė.** Bendrojo ugdymo mokyklų mokinių skaičiaus kaita. | | | | | | | | | | |
| **Mokslo metai** | **1-4 klasė** | | **5-10, I-II**  **gimn. klasė** | | **11-12, III-IV gimn. klasė** | | **Socialinių įgūdžių klasė** | | **Iš viso** | |
| **Mokinių skaičius** | **Komplektų sk.** | **Mokinių skaičius** | **Komplektų sk.** | **Mokinių skaičius** | **Komplektų sk.** | **Mokinių skaičius** | **Komplektų sk.** | **Mokinių skaičius** | **Komplektų sk.** |
| 2016-2017 | 1415 | 79 | 1835 | 89 | 1013 | 41 | 17 | 2 | **4280** | **211** |
| 2017-2018 | 1425 | 78 | 2117 | 103 | 550 | 23 | 15 | 2 | **4107** | **206** |
| 2018-2019 | 1380 | 76 | 2047 | 98 | 513 | 22 | 17 | 2 | **3957** | **198** |
| 2019-2020 | 1339 | 75 | 2066 | 98 | 488 | 21 | 15 | 2 | **3908** | **196** |
| 2020-2021 | 1318 | 73 | 2043 | 96 | 502 | 21 | 15 | 2 | **3878** | **192** |

2020 metais bendras mokinių skaičius, palyginti su 2016 metais, sumažėjo 9,4 proc. (t. y. 402 mokiniais). Mažėjant mokinių skaičiui, proporcingai mažėjo ir klasių komplektų skaičius. Klasių komplektų skaičius sumažėjo beveik 9 proc. (t. y. 19 klasių komplektų). Labiausiai mokinių mažėjimas 2016–2020 metais buvo jaučiamas vidurinio ugdymo programos klasėse (III–IV gimnazijos klasės). Šiose klasėse mokinių skaičius sumažėjo 50,4 proc., pradinio ugdymo programą įgyvendinančiose klasėse (1–4 kl.) mokinių skaičius sumažėjo tik 6,9 proc., o pagrindinio ugdymo programą įgyvendinančiose klasėse (5–10 ir I–II gimnazijos klasės) mokinių skaičius padidėjo 11,3 proc. (mokinių skaičiaus ir klasių komplektų kaita iliustruota 1 ir 2 paveiksluose).

**1 paveikslas.** Mokinių skaičiaus kaita 2011–2020 m. Plungės rajono bendrojo ugdymo mokyklose.

**2 paveikslas.** Klasių komplektų skaičiaus kaita 2011–2020 m.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  | |  | | --- | |  | |  |  |  |  |  |  |  |
|  |  |  |  |  | **Iš viso** |  |  |  |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |
|  |  |  |  |  |  |  |  |  |

Mokinių skaičius mažėjo Plungės miesto ir kaimiškosios savivaldybės teritorijos mokyklose, bet mokinių mažėjimo tempai skyrėsi. Palyginus du penkmečius matome, kad miesto mokyklose mokinių skaičius sumažėjo nuo 3860 (2011 metais) iki 3182 (2015 metais) arba 17,6 proc., o nuo 2016 m. iki 2020 m. – tik 3,4 proc. Kaimiškojoje teritorijoje esančiose mokyklose 2011–2015 metais mokinių skaičius sumažėjo 30,6 proc., o nuo 2016 m. iki 2020 m. – 15,8 proc. Palyginus mokinių skaičiaus kitimą nuo 2011 m. iki 2020 m. matome, kad mokinių skaičius kaimo mokyklose mažėjo daugiau kaip per pusę – nuo 1847 iki 866, tai yra 981 mokiniais, arba 53,1 proc., o mieste – 22 proc. (3 ir 4 paveikslai).

**3 paveikslas.** Plungės miesto mokyklų mokinių skaičiaus kaita.

**4 paveikslas**. Plungės rajono kaimiškųjų mokyklų mokinių skaičiaus kaita.

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| |  | | --- | |  | |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |

Plungės rajono savivaldybėje ikimokyklinį ugdymą teikia 12 įstaigų. Šiuo metu Savivaldybė tik iš dalies gali patenkinti visų, laukiančiųjų priėmimo į ikimokyklinio ugdymo grupes, – ypač į lopšelio grupes, – poreikį. Eilę metų yra steigiamos naujos darželio grupės visoje savivaldybės teritorijoje. Nuo 2016 m. iš viso buvo atidarytos 9 naujos grupės. Įstaigų skaičius kito, nes buvo vykdomas įstaigų, kaip savarankiškų juridinių asmenų reorganizavimas.

2020 m. buvo atidarytos dvi naujos darželio grupės Plungės lopšelio-darželio „Vyturėlis“ skyriuje Prūsaliuose, tačiau dalis tėvų nėra linkę ten leisti vaikų, nes vieta yra ne pačiame Plungės mieste (nuo Plungės miesto centro iki Prūsalių gyvenvietės – apie 6 km).

2020 m. gruodžio mėnesio duomenimis Prūsaliuose buvo 17 laisvų vietų lopšelio grupėse, o laukiančių vaikų į Plungės miesto lopšelio grupes buvo 24. Į darželio grupes Prūsaliuose laisvų vietų buvo 16, o mieste laukiančių vaikų į tokias pat grupes buvo 17.

Vaikų skaičiaus kaitos tendencijos nuo 2016 metų įstaigose, įgyvendinančiose ikimokyklinio ir priešmokyklinio ugdymo programas, pateiktos 4 lentelėje.

**4 lentelė.** Lopšelių-darželių grupių ir vaikų skaičiaus kaita įstaigose, vykdančiose ikimokyklinį ir priešmokyklinį ugdymą.

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **Įstaigos pavadinimas** | **2016** | | **2017** | | **2018** | | **2019** | | **2020** | |
| (13 įstaigų) | | (13 įstaigų) | | (15 įstaigų) | | (14 įstaigų) | | (12 įstaigų) | |
|  | Grupių | Vaikų | Grupių | Vaikų | Grupių | Vaikų | Grupių | Vaikų | Grupių | Vaikų |
| Nykštukas | 7 | 138 | 7 | 136 | 7 | 137 | 7 | 134 | 7 | 127 |
| Pasaka | 12 | 213 | 12 | 214 | 12 | 203 | 12 | 213 | 12 | 212 |
| Raudonkepuraitė | 10 | 183 | 10 | 188 | 10 | 190 | 11 | 195 | 11 | 195 |
| Rūtelė | 12 | 222 | 12 | 222 | 12 | 228 | 12 | 229 | 12 | 225 |
| Saulutė | 11 | 199 | 11 | 205 | 11 | 222 | 12 | 230 | 12 | 224 |
| Vyturėlis | 10 | 197 | 10 | 203 | 11 | 204 | 11 | 216 | 17 | 272 |
| Alsėdžiai | 3 | 45 | 3 | 44 | 3 | 43 | 3 | 44 | 3 | 44 |
| Didvyčiai | 1 | 11 | 1 | 16 | 1 | 20 | 2 | 25 |  |  |
| Kuliai | 2 | 34 | 3 | 40 | 3 | 50 | 3 | 41 | 3 | 40 |
| Plateliai | 3 | 42 | 3 | 38 | 3 | 38 | 3 | 47 | 3 | 46 |
| Prūsaliai | 2 | 20 | 2 | 22 | 2 | 21 | 2 | 20 |  |  |
| Žem. Kalvarija | 3 | 44 | 3 | 35 | 3 | 44 | 3 | 45 | 3 | 45 |
| Šateikių p. m. | 1 | 14 | 1 | 15 | 2 | 35 | 2 | 34 | 2 | 35 |
| Kontaučiai |  |  |  |  | 2 | 19 | 1 | 16 | 1 | 18 |
| Stalgėnų skyrius |  |  |  |  | 1 | 3 |  |  |  |  |
| **Viso vaikų** | **1362** | | **1378** | | **1457** | | **1489** | | **1483** | |
| Viso grupių | 77 | | 78 | | 83 | | 84 | | 86 | |

Formalųjį švietimą papildančio ugdymo paskirtis – pagal ilgalaikes programas sistemiškai plėsti tam tikros srities žinias, stiprinti gebėjimus ir įgūdžius, ir suteikti asmeniui papildomų dalykinių kompetencijų.

Plungės rajone veikia trys formalųjį švietimą papildančios įstaigos: Plungės Mykolo Oginskio meno mokykla, Plungės r. Platelių meno mokykla ir Plungės sporto ir rekreacijos centras (mokinių skaičiaus tendencijos pateiktos 5 lentelėje).

**5 lentelė**. Mokinių skaičiaus kaita FŠPU įstaigose.

|  |  |  |  |  |  |
| --- | --- | --- | --- | --- | --- |
| *Ugdymo įstaiga* | *2016 m.* | *2017 m.* | *2018 m.* | *2019 m.* | *2020 m.* |
| Plungės sporto ir rekreacijos centras | 492 | 448 | 449 | 484 | 514 |
| Plungės M. Oginskio meno mokykla | 513 | 537 | 574 | 600 | 602 |
| Plungės r. Platelių meno mokykla | 184 | 240 | 229 | 265 | 221 |
| **VISO:** | **1189** | **1225** | **1252** | **1349** | **1337** |

Plungės sporto ir rekreacijos centre pastaraisiais metais pagal 11 programų mokosi vidutiniškai apie 460 mokinių. 2020 metais atsirado nauja programa – ripka. Orientavimosi sportas veikia Žemaičių Kalvarijos seniūnijoje, buriavimo ir ripkos programos – Platelių seniūnijoje. Ugdytinių skaičius nuo 2016 metų iki 2020 metų stabilus, bet matoma augimo tendencija. Programose vaikų skaičius taip pat stabilus, tik 2020 metais ženkliai išaugo susidomėjimas tinkliniu.

Didelė problema yra pedagogų trenerių pensinis amžius, jauni specialistai dėl mažo atlyginimo šiame darbe neužsibūna. Daugumos programų sportinė bazė ir inventorius nėra pačios geriausios būklės, ypač baidarių ir kanojų irklavimo bei buriavimo.

Pagal programas lankančių vaikų skaičių populiariausios yra krepšinis ir dziudo.

Plungės Mykolo Oginskio meno mokykloje ugdoma apie 550–600 mokinių. 2016 metais mokykla iš septynmečio šokio ir muzikinio ugdymo kurso (dainavimo programos – 5 metų) ir keturmečio dailės ugdymo kurso – perėjo prie aštuonmečio muzikinio ir septynmečio šokio ir dailės ugdymo kursų. 2016–2020 m. programų skaičius meno mokykloje nekito. Mokykla turi labai plačią FŠPU programų pasiūlą: fortepijono, akordeono, birbynės, kanklių, gitaros, mušamųjų, varinių, medinių pučiamųjų, styginių, chorinio, solinio, estradinio dainavimo, choreografijos, dailės. Šiek tiek keitėsi tendencijos renkantis programas – populiaresnėmis, kurias renkasi daugiau mokinių, tapo dainavimo (ypač solinio ir estradinio), gitaros, mušamųjų programos. 2019–2020 metais juntamas padidėjęs susidomėjimas dailės programa, šiame skyriuje išaugo mokinių skaičius. Savo populiarumą vis dar išlaiko fortepijono programa. Ne tokiomis populiariomis tampa varinių pučiamųjų, akordeono, kanklių ir birbynės programos, nors tie vaikai, kurie yra pasirinkę šias programas, turi labai aukštų pasiekimų respublikiniuose ir net tarptautiniuose konkursuose. Taip pat sunkiau komplektuojamos choreografijos skyriaus klasės. Bendra tendencija – kasmet daugiau mokinių renkasi palengvintą jaunimo meninės raiškos programą, kurioje nėra teorinių disciplinų. Vaikai muzikos skyriuje lanko tik pagrindinio dalyko ir kolektyvo pamokas. Renkasi ne visas dailės ar šokio kryptis. Veikia 29 meno kolektyvai.

2016–2020 m. mokykloje pradėjo dirbti 7 jauni, 25–35 metų amžiaus, pedagogai (dailės, mušamųjų, fortepijono, smuiko, chorinio dainavimo, šokio ir koncertmeisteris). Į kolektyvą įsiliejo 4 nauji pedagogai iki 50 m. amžiaus (dailės, violončelės, gitaros, varinių pučiamųjų). Visi nauji pedagogai turi aukštąjį išsilavinimą, 5 iš jų – magistro laipsnį. Mokyklą, sulaukę pensinio amžiaus, paliko 6 pedagogai (4 akordeono, 1 kanklių, 1 varinių pučiamųjų). Šį laikotarpį paženklino 3 fortepijono mokytojų netektys. Vykdant veiksmingą kadrų kaitos politiką, šiuo metu pedagogų stygiaus nėra, tačiau 7 pedagogai važinėja iš kitų rajonų (Klaipėdos, Palangos, Telšių, Kretingos), 8 pedagogai vyresni nei 60 metų amžiaus, 27 vyresni nei 50 metų amžiaus.

Didelių problemų mokykla neturi, išskyrus tai, kad paskutiniu metu juntamas mokinių mokymosi motyvacijos mažėjimas, ypač tais atvejais, kai mokantis reikia įdėti daugiau savarankiško darbo ir pastangų. Nemaža konkurencija rajone tarp NVŠ teikėjų. Vaikai ir tėveliai renkasi veiklas, kuriose būtų užtikrintas vaiko laisvalaikio užimtumas, nekeliant didesnių ugdymosi ar gilesnių, svaresnių kompetencijų įgijimo tikslų.

Plungės r. Platelių meno mokykla savo veiklą pradėjo 1990 metais su 5 mokytojais ir 3 specialybėmis – fortepijono, akordeono ir pučiamųjų instrumentų.

Šiuo metu Platelių meno mokykloje ugdoma apie 230 mokinių. Dirba 29 darbuotojai, 11 dalykų mokoma pagal ankstyvojo, pradinio, pagrindinio, išplėstinio ugdymo programas. Ugdymo trukmė – 7 metai. Įsteigti Platelių meno mokyklos skyriai Alsėdžiuose, Žemaičių Kalvarijoje, Kuliuose, Šateikiuose. Skyriai veiklą vykdo šių miestelių mokyklose, o Šateikiuose ir Žem. Kalvarijoje mokykla naudojasi ir kultūros centrų patalpomis.

90 proc. Platelių meno mokykloje dirbančių mokytojų – atvažiuojantys, t. y. negyvena šalia darbo vietos. Mokykla aprūpinta naujais muzikos instrumentais, transporto priemonėmis.

**3.2. Švietimo įstaigų ir jose įgyvendinamų programų kaitos tendencijos 2016–2020 metais**

Įgyvendinant 2016–2020 m. Bendrąjį planą ir pertvarkant švietimo įstaigų tinklą, keitėsi švietimo įstaigų skaičius, tipai, įstaigų vidaus struktūra, buveinės. Kokio pobūdžio kaita įvyko Plungės rajono savivaldybės teritorijoje esančiose švietimo įstaigose, iliustruoja 6 lentelė.

**6 lentelė.** 2016–2020 metais Plungės rajono savivaldybės teritorijoje esančiose švietimo įstaigose įvykusi kaita.

| **Eil. Nr.** | **Švietimo įstaigos pavadinimas** | **2016–2020 metais įvykę pokyčiai** |
| --- | --- | --- |
| 1. | Plungės r. Kantaučių pagrindinė mokykla | Plungės r. savivaldybės tarybos 2016 m. balandžio 28 d. sprendimu Nr. T1-119 mokykla reorganizuota ir prijungta, kaip skyrius, prie Plungės Senamiesčio mokyklos. |
| 2. | Plungės r. Nausodžio pagrindinė mokykla | Plungės r. savivaldybės tarybos 2016 m. balandžio 28 d. sprendimu Nr. T1-118 mokykla reorganizuota ir prijungta, kaip skyrius, prie Plungės „Ryto“ pagrindinės mokyklos. |
| 3. | Plungės r. Stalgėnų pagrindinė mokykla | Plungės r. savivaldybės tarybos 2016 m. balandžio 28 d. sprendimu Nr. T1-118 mokykla reorganizuota ir prijungta, kaip skyrius, prie Plungės „Ryto“ pagrindinės mokyklos. |
| 4. | Plungės r. Stanelių pagrindinė mokykla | Plungės r. savivaldybės tarybos 2016 m. balandžio 28 d. sprendimu Nr. T1-120 mokykla reorganizuota ir prijungta, kaip skyrius, prie Plungės „Babrungo“ pagrindinės mokyklos. |
| 5. | Plungės r. Žlibinų Igno Končiaus pagrindinė mokykla | Plungės r. savivaldybės tarybos 2016 m. balandžio 28 d. sprendimu Nr. T1-119 mokykla reorganizuota ir prijungta, kaip skyrius, prie Plungės Senamiesčio mokyklos. |
| 6. | Plungės akademiko Adolfo Jucio pagrindinė mokykla | Plungės r. savivaldybės tarybos 2017 m. kovo 30 d. sprendimu Nr. T1-53 pakoreguotas tinklo pertvarkos planas, kuriame nurodoma, jog nuo 2018 m. rugsėjo 1 d. Plungės akademiko Adolfo Jucio pagrindinė mokykla pertvarkoma į progimnaziją.  Plungės r. savivaldybės tarybos 2017 m. kovo 30 d. sprendimais Nr. T1-53 ir T1-54 Plungės akademiko Adolfo Jucio pagrindinėje mokykloje nuo 2017 m. rugsėjo 1 d. nebuvo komplektuojamos 9 klasės.  Nuo 2018 m. rugsėjo 1 d. vykdomas ugdymas tik pagal pradinio ir pagrindinio ugdymo 1 dalies programą (5–8 klasės). |
| 7. | Plungės „Babrungo“ pagrindinė mokykla | Plungės r. savivaldybės tarybos 2016 m. balandžio 28 d. sprendimu Nr. T1-120 prie mokyklos prijungtas Stanelių skyrius nuo 2016 m. rugsėjo 1 d.  Plungės r. savivaldybės tarybos 2016 m. birželio 30 d. sprendimu Nr. T1-168 patvirtinti mokyklos nuostatai, kuriuose įtrauktas Stanelių skyrius.  Plungės r. savivaldybės tarybos 2016 m. gruodžio 22 d. sprendimu Nr. T1-316 mokykloje nuo 2017 m. rugsėjo 1 d. nebuvo komplektuojamos 9 klasės.  2017 m. liepos 27 d. Tarybai teikiami tvirtinti nauji mokyklos nuostatai, kuriuose įtrauktas teiginys, jog mokykla taip pat vykdo priešmokyklinio ugdymo programą.  Nuo 2018 m. rugsėjo 1 d. vykdomas ugdymas tik pagal pradinio ir pagrindinio ugdymo 1 dalies programą (5–8 klasės). |
| 8. | Plungės Senamiesčio mokykla | Plungės r. savivaldybės tarybos 2016 m. balandžio 28 d. sprendimu Nr. T1-119 prie mokyklos prijungti Kantaučių ir Žlibinų Igno Končiaus skyriai.  Plungės r. savivaldybės tarybos 2016 m. gruodžio 22 d. sprendimu Nr. T1-316 nuo 2017 m. rugsėjo 1 d. likviduojamas Žlibinų Igno Končiaus skyrius.  Plungės rajono savivaldybės tarybos 2018 m. rugsėjo 27 d. sprendimu Nr. T1-173 likviduojamas Plungės Senamiesčio mokyklos Kantaučių skyrius. |
| 9. | Plungės „Ryto“ pagrindinė mokykla | Plungės r. savivaldybės tarybos 2016 m. balandžio 28 d. sprendimu Nr. T1-118 prie mokyklos prijungti Stalgėnų ir Nausodžio skyriai.  Plungės r. savivaldybės tarybos 2016 m. birželio 30 d. sprendimu Nr. T1-170 patvirtinti nauji mokyklos nuostatai, kuriuose įrašyta, jog mokykla turi du skyrius – Nausodžio ir Stalgėnų.  Plungės r. savivaldybės tarybos 2016 m. rugsėjo 29 d. sprendimu Nr. T1-229 patvirtinti Plungės „Ryto“ pagrindinės mokyklos nuostatai, kuriuose nebeliko Nausodžio skyriaus. |
| 10. | Plungės r. Alsėdžių gimnazija | Plungės r. savivaldybės tarybos 2016 m. gruodžio 22 d. sprendimu Nr. T1-316 pakeistas mokyklos pavadinimas nuo 2017 m. sausio 1 d. į Plungės r. Alsėdžių Stanislovo Narutavičiaus gimnaziją.  Nuo 2020 m. rugsėjo 1 d. prie Plungės r. Alsėdžių Stanislovo Narutavičiaus gimnazijos prijungiamas Plungės r. Alsėdžių lopšelis-darželis |
| 11. | Plungės r. Didvyčių mokykla- darželis | Plungės r. savivaldybės tarybos 2016 m. gruodžio 22 d. sprendimu Nr. T1-316 mokykla-darželis pertvarkoma į daugiafunkcį centrą iki 2017 m. rugpjūčio 31 d., o nuo 2017 m. rugsėjo 1 d. nebekomplektuojamos pradinės klasės.  Nuo 2020 m. rugsėjo 1 d. prijungiamas prie Plungės lopšelio-darželio „Vyturėlis“ |
| 12. | Plungės „Saulės“ gimnazija | Nuo 2018 m. rugsėjo 1 d. pradėtas ugdymas pagal suaugusiųjų pradinio, pagrindinio ir vidurinio ugdymo programas, reorganizavus Plungės suaugusiųjų švietimo centrą. |
| 13. | Plungės r. Žemaičių Kalvarijos Motiejaus Valančiaus gimnazija | Nuo 2018 m. rugsėjo 1 d. pradėtas vykdyti ikimokyklinis ir priešmokyklinis ugdymas, reorganizavus Plungės r. Žemaičių Kalvarijos lopšelį-darželį ir perkėlus ugdymą į gimnazijos pastatą. |
| 14. | Plungės r. Šateikių pagrindinė mokykla | Nuo 2018 m. rugsėjo 1 d. pradėtas vykdyti ikimokyklinis ugdymas. |
| 15. | Plungės paslaugų ir švietimo pagalbos centras (buvęs Plungės suaugusiųjų švietimo centras) | Nuo 2018 m. rugsėjo 1 d. nebevykdomas suaugusiųjų ugdymas pagal suaugusiųjų pradinio, pagrindinio ir vidurinio ugdymo programas. Ugdymas perkeltas į Plungės „Saulės“ gimnaziją. Reorganizavus Plungės pedagoginę psichologinę tarnybą ir Plungės suaugusiųjų švietimo centrą bei prijungus PPT – pakeistas įstaigos pavadinimas. Nuo 2018 m. rugsėjo 1 d. centras vykdo Plungės r. įstaigų centralizuotos buhalterinės apskaitos funkcijas. Nuo 2019 m. sausio 1 d. centras teikia ir centralizuotas IKT priežiūros paslaugas Plungės r. švietimo įstaigose. |
| 16. | Plungės r. Žlibinų kultūros centras | Nuo 2018 m. rugsėjo 1 d. kultūros centro Kantaučių padalinys pertvarkytas į daugiafunkcį centrą, kuriame vykdomas ikimokyklinis ir priešmokyklinis ugdymas |
| 17. | Plungės r. Prūsalių mokykla- darželis | Nuo 2020 m. rugsėjo 1 d. prijungtas prie Plungės lopšelio-darželio „Vyturėlis“, nebevykdoma pradinio ugdymo programa. |
| 18. | Plungės r. Platelių gimnazija | Nuo 2020 m. rugsėjo 1 d. prie Plungės r. Platelių gimnazijos prijungtas Plungės r. Platelių universalus daugiafunkcis centras. |
| **2016–20120 metais pokyčių neįvyko 2 bendrojo ugdymo mokyklose**: Plungės r. Kulių gimnazijoje ir Plungės vyskupo Motiejaus Valančiaus pradinėje mokykloje. | | |

Švietimo įstaigų tinklas 2016–2020 m. pasikeitė iš esmės. Savivaldybės teritorijoje esančių švietimo įstaigų ir jų skyrių skaičiaus kaita parodyta 6 lentelėje. Tinklo pertvarka vykdyta siekiant racionaliai naudoti savivaldybės finansinius ir materialinius išteklius ir sukurti geriausias sąlygas mokinių ugdymuisi, užtikrinant aukščiausią ugdymo kokybę. Remiantis LR ŠMM 2018 m. švietimo būklės analizės duomenimis, pagal plotą, tenkantį vienam mokiniui tarp didžiųjų kaimiškų savivaldybių, 2014 m. Plungės rajonas užėmė 31 vietą iš 34, o 2017 m. – 8 vietą iš 34. Lietuvos laisvosios rinkos instituto sudarytame 2019 metų savivaldybių indekse Plungės rajono savivaldybės švietimo sritis užima 5 vietą iš 54 (indeksas sudarytas lyginant VBE rezultatų rodiklius, mokyklų infrastruktūros išlaikymo kaštus ir mokyklų plotą, tenkantį vienam mokiniui).

**7 lentelė.** Savivaldybės teritorijoje esančių švietimo įstaigų skaičius pagal įstaigų tipus.

| **Švietimo įstaigos (jos skyriaus) pavadinimas** | **2015–2016 m. m.** | **2020 m.** |
| --- | --- | --- |
| **Plungės rajono savivaldybės pavaldumo švietimo įstaigos** | | |
| Lopšeliai-darželiai | 8 | 6 |
| Daugiafunkcis centras | 1 | 0 |
| Pradinės mokyklos | 1 | 1 |
| Mokyklos-darželiai | 2 | 0 |
| Progimnazijos | 0 | 2 |
| Pagrindinės mokyklos | 10 | 3 |
| Gimnazijos | 5 | 5 |
| Specialiojo ugdymo centras | 1 | 1 |
| Suaugusiųjų švietimo centras | 1 | 0 |
| Jaunimo mokyklos skyrius | 1 | 0 |
| Bendrojo ugdymo mokyklų pradinio ugdymo skyriai | 2 | 3 |
| Bendrojo ugdymo mokyklų pagrindinio ugdymo programą vykdantys skyriai | 0 | 0 |
| Švietimo pagalbos įstaigos (Plungės paslaugų ir švietimo pagalbos centras) | 1 | 1 |
| Ankstyvojo ugdymo skyriai | 0 | 5 |
| **Iš viso Savivaldybės pavaldumo įstaigų ir jų skyrių** | **30 + 3 skyriai** | **19 + 8 skyriai** |

**3.3. Pedagogai, vadovai**

Pedagogų skaičiaus kaita 2016–2020 metais Savivaldybės bendrojo ugdymo mokyklose matyti 8 lentelėje, o dirbančių pagrindinėje ir nepagrindinėje darbovietėje tendencija pateikta 5 paveiksle.

**8 lentelė**. Pedagogų skaičiaus kaita 2016–2020 metais Savivaldybės bendrojo ugdymo mokyklose (Švietimo valdymo informacinės sistemos duomenys)

|  |  |  |  |  |  |
| --- | --- | --- | --- | --- | --- |
| **Metai** | **2016** | **2017** | **2018** | **2019** | **2020** |
| **Ugdymo įstaigų skaičius** | 19 | 14 | 13 | 13 | 12 |
| **Pedagogai, dirbantys pagrindiniame darbe** | 412 | 390 | 368 | 358 | 341 |
| **Pedagogai, dirbantys nepagrindiniame darbe** | 54 | 48 | 39 | 44 | 41 |

**5 paveikslas.** Pedagogų dirbančių pagrindinėje ir nepagrindinėje darbovietėje skaičius ir kaita.

Per pastaruosius 5 metus mokytojų bendrojo ugdymo mokyklose sumažėjo apie 17 proc., nes 36,8 proc. sumažėjo ir bendrojo ugdymo įstaigų skaičius. Ankstyvojo ugdymo įstaigų reorganizavimas, prijungiant jas prie bendrojo ugdymo ar kitų ankstyvojo ugdymo įstaigų, pedagogų skaičiaus mažėjimui reikšmingos įtakos neturėjo (rajone ankstyvojo ugdymo pedagogų skaičius augo), išskyrus įstaigų vadovų skaičių.

Pastaraisiais metais apie 4 proc. kilo ir aukštą kvalifikacinę kategoriją turinčių bendrojo ugdymo mokyklų mokytojų dalis. Mokytojų skaičiaus ir mokytojų kvalifikacinių kategorijų pokyčiai pavaizduoti 9 lentelėje ir 6 paveiksle.

**9 lentelė.** Mokytojų kvalifikacinės kategorijos ir mokytojų skaičiaus kaita rajone nuo 2016 metų (Švietimo valdymo informacinės sistemos duomenys)

|  |  |  |  |  |  |
| --- | --- | --- | --- | --- | --- |
| **Kvalifikacinė kategorija** | **2016** | **2017** | **2018** | **2019** | **2020** |
| Mokytojas | 38 | 36 | 33 | 29 | 32 |
| Vyr. mokytojas | 191 | 184 | 169 | 159 | 149 |
| Mokytojas metodininkas | 157 | 152 | 150 | 146 | 142 |
| Mokytojas ekspertas | 1 | 1 | 2 | 2 | 2 |
| Viso | 387 | 373 | 354 | 336 | 324 |

**6 paveikslas**. Mokytojų pasiskirstymas pagal kvalifikacines kategorijas 2020 m.

Mokytojų kaita įstaigose yra ne mažiau aktualus klausimas bendrame kontekste. Keletą metų fiksuojamas pensinio amžiaus mokytojų skaičiaus augimas, tačiau 2020 metais pensinio amžiaus mokytojų dalis sumažėjo. Pensinio amžiaus mokytojų kaitos tendencijos pateiktos 10 lentelėje.

**10 lentelė.** Mokyklose dirbančių pensinio amžiaus mokytojų skaičius ir procentinė dalis.

|  |  |  |
| --- | --- | --- |
| **Metai** | **Pensinio amžiaus mokytojų skaičius** | **Dalis nuo bendro mokytojų skaičiaus** |
| 2016 | 21 | 5,1 % |
| 2017 | 25 | 6,4 % |
| 2018 | 26 | 7,07 % |
| 2019 | 30 | 8,34 % |
| 2020 | 27 | 7,9 % |

2020 m. spalio 1 d. ŠVIS duomenimis daugiausia pensinio amžiaus mokytojų dirbo matematikos (1,17 %) ir geografijos (0,88 %) srityse.

Daugumoje mokyklų mokiniams teikiama kvalifikuotų specialistų psichologinė ir specialioji pagalba. Nepaisant mokinių skaičiaus mažėjimo, pagalbą teikiančių specialistų – logopedų, psichologų, socialinių pedagogų – poreikis mokyklose kasmet auga. Šių specialistų skaičius savivaldybės mokyklose išlieka palyginti stabilus, tai rodo skaičiai, pateikti 11 lentelėje.

**11 lentelė.** Rajono bendrojo ugdymo mokyklose dirbančių pagalbos specialistų skaičius.

|  |  |  |  |  |  |
| --- | --- | --- | --- | --- | --- |
| **Pareigybė** | **2016** | **2017** | **2018** | **2019** | **2020** |
| Logopedas | 6 | 4 | 4 | 4 | 3 |
| Specialusis pedagogas | 8 | 8 | 8 | 9 | 8 |
| Psichologas | 3 | 3 | 3 | 2 | 3 |
| Socialinis pedagogas | 11 | 12 | 12 | 11 | 10 |

Tinklo pertvarkos pokyčiai pakeitė įstaigų vadovų bei pavaduotojų skaičių. Plungės rajono savivaldybės bendrojo ugdymo mokyklose, 2020 m. spalio 1 d. duomenimis, dirbo 12 vadovų ir 17 pavaduotojų ugdymui. Įstaigų vadovų skaičiaus tendencijos pavaizduotos 12 lentelėje.

**12 lentelė**. Bendrojo ugdymo mokyklų vadovų skaičiaus kaita.

|  |  |  |  |  |  |
| --- | --- | --- | --- | --- | --- |
| Vadovas | 2016 | 2017 | 2018 | 2019 | 2020 |
| Direktorius | 19 | 14 | 12 | 11 | 12 |
| Pavaduotojas ugdymui | 21 | 21 | 17 | 16 | 17 |

**3.4. Švietimo įstaigų tinklo efektyvumas**

Švietimo veikla yra daugiausia Plungės rajono savivaldybės biudžeto investicijų reikalaujanti veiklos sritis. Švietimo įstaigoms finansuoti visada skiriama didžiausia Savivaldybės biudžeto dalis. Švietimo sistemai finansuoti skiriama tikslinė valstybės dotacija (mokymo lėšos) ir Savivaldybės biudžeto lėšos (švietimo įstaigų aplinkos lėšos). Mokymo lėšų dalis Savivaldybės biudžete didėjo, o švietimo įstaigų aplinkai skirtų savivaldybės lėšų dalis kasmet mažėjo. Švietimo finansavimo Plungės rajono savivaldybėje pokyčiai matyti 13 lentelėje.

**13 lentelė.** Švietimo finansavimo 2016–2020 metais pokyčiai (tūkst. Eur).

|  |  |  |  |  |  |
| --- | --- | --- | --- | --- | --- |
|  | 2016 m. | 2017 m. | 2018 m. | 2019 m. | 2020 m. |
| Savivaldybės biudžetas | 27 804,8 | 28 471,1 | 34 827,5 | 37 835,1 | 42 964,8 |
| Švietimo įstaigų asignavimai | 12 992,4 | 13 177,9 | 13 533,0 | 14 070,7 | 15 513,0 |
| **Nuo Savivaldybės biudžeto švietimui skirtų lėšų (proc.)** | **46,73** | **46,29** | **38,86** | **37,19** | **36,11** |

2016–2020 metais daugiau negu 50 proc. švietimui skirtų asignavimų sudarė mokymo lėšos. Galima pasidžiaugti, kad kasmet kylant mokytojų atlyginimams didėja ir Mokymo lėšų suma. Nors vaikų skaičius mažėja – mokymo lėšos auga. Švietimui skirtų asignavimų struktūra iliustruota 14 lentelėje.

**14 lentelė.** Švietimo asignavimų struktūra (tūkst. Eur).

|  |  |  |  |  |  |
| --- | --- | --- | --- | --- | --- |
| **Metai** | **Švietimo įstaigų asignavimai iš viso** | **Mokymo lėšos** | | **Savivaldybės biudžeto lėšos** | |
|
| **Iš viso** | ***proc. nuo visų švietimui skirtų lėšų*** | **Iš viso** | ***proc. nuo visų švietimui skirto lėšų kiekio*** |
| **2016 metai** | 12 992,4 | 7640 | 58,80 | 5352,4 | 41,20 |
| **2017 metai** | 13 177,9 | 7639,5 | 57,97 | 5538,4 | 42,03 |
| **2018 metai** | 13 533,0 | 7587,4 | 56,07 | 5945,6 | 43,93 |
| **2019 metai** | 14 070,7 | 8190,3 | 58,21 | 5880,4 | 41,79 |
| **2020 metai** | 15 513,0 | 9214,5 | 59,40 | 6298,5 | 40,60 |

Tai, kad mažėjant mokinių skaičiui buvo paraleliai pertvarkomas švietimo įstaigų tinklas, o vykdoma klasių komplektavimo priežiūra leido daugelyje formuojamų klasių komplektų išlaikyti Mokymo lėšų metodiką atitinkantį mokinių skaičių, lėmė racionalus ir tinkamas Mokymo lėšų naudojimas ir nereikėjo naudoti Savivaldybės biudžeto lėšų (informacija apie vidutinį mokinių skaičių klasės komplekte pateikiama 15 lentelėje).

**15 lentelė.** Vidutinis mokinių skaičius klasės komplekte.

| **Mokslo metai** | **1–4 klasių komplektai** | | | **5–10 klasių (ir gimnazijų 1– 2 klasių) komplektai** | | | **11–12 klasių (ir gimnazijų 3–4 klasių) komplektai** | | |
| --- | --- | --- | --- | --- | --- | --- | --- | --- | --- |
| **Užpil-dymas mieste** | **Užpildy-mas kaime** | **Bendras užpildy-mas** | **Užpildy-mas mieste** | **Užpildy-mas kaime** | **Bendras užpildy-mas** | **Užpildy-mas mieste** | **Užpildy-mas kaime** | **Bendras užpildy-mas** |
| 2011-2012 | 21,29 | 13,41 | 17,66 | 24,65 | 15,6 | 20,51 | 27,44 | 22,78 | 26,2 |
| 2015-2016 | 21,55 | 13,0 | 18,0 | 24,68 | 15,93 | 21,13 | 27,94 | 18,5 | 25,03 |
| 2020-2021 | 21,42 | 12,04 | 18,38 | 25,28 | 15,83 | 22,13 | 27,71 | 16,29 | 23,9 |

Bendrojo ugdymo mokyklose, nesant klasėje pakankamo mokinių skaičiaus, buvo formuojami jungtiniai klasių komplektai. Tokių komplektų suformuota tik kaimo teritorijose esančiose mokyklose. Jungtinių klasių komplektų skaičius 2020 m. palyginus su 2016 m. sumažėjo 15 (nuo 19 jungtinių klasių komplektų iki 4), o mokinių, besimokančių jungtinėse klasėse, skaičius sumažėjo 149 (nuo 189 mokinių iki 40) (detalesnė informacija pateikiama 16 lentelėje).

**16 lentelė.** Jungtinių klasių komplektų formavimas.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Mokslo metai** | **1–4 klasės** | | | **5–8 klasės** | | | **Iš viso** | | |
| JKK skaičius | Sujungtų klasių  skaičius | Mokinių skaičius  jungt. kl. | JKK skaičius | Sujungtų klasių skaičius | Mokinių skaičius  jungt. kl. | JKK skaičius | Sujungtų kl. sk. | Mokinių skaičius  jungt. kl. |
| 2011–2012 | 16 | 29 | 139 | 2 | 4 | 23 | 18 | 33 | 162 |
| 2015–2016 | 14 | 23 | 131 | 5 | 10 | 58 | 19 | 33 | 189 |
| 2020–2021 | 3 | 8 | 27 | 1 | 2 | 13 | 4 | 10 | 40 |

Trumpiniai: JKK- jungtinis klasių komplektas.

**3.5. Mokyklų infrastruktūros ir materialinės bazės atnaujinimas**

Nuo 2016 metų iš Švietimo įstaigų modernizavimo programai įgyvendinti skirtų lėšų įstaigose atlikta daug remonto darbų.

Remonto ir infrastruktūros gerinimo darbams Senamiesčio mokyklai 2016–2018 m. skirta 642,00 tūkst. Eur. 2016 m. vykdytas projektas „Plungės Senamiesčio mokyklos kapitalinis remontas“.

Švietimo įstaigų modernizavimo programai įgyvendinti skirta 328 tūkst. Eur. Už šias lėšas mokykloje atnaujintos šildymo, karšto, šalto, recirkuliacinio ir priešgaisrinio vandentiekio sistemos.

2017 m. Plungės Senamiesčio mokyklai skirta 80 tūkst. Eur. Plungės rajono savivaldybė prisidėjo 159 tūkst. Eur. Už šias lėšas mokykloje dalinai atnaujintas apšvietimas ir elektrotechnika. 2018 m. Plungės Senamiesčio mokyklai skirta 50 tūkst. Eur. Plungės rajono savivaldybė prisidėjo 25 tūkst. Eur. Už šias lėšas mokykloje užbaigta atnaujinti apšvietimą ir elektrotechniką. Pagal investicijų projektą vis dar reikalinga atnaujinti nuotekų tinklus, įrengti vėdinimo sistemą sporto salėje, įrengti drenažo sausintuvus, atnaujinti sanitarinius tinklus.

Iš Švietimo įstaigų modernizavimo programai įgyvendinti skirtų lėšų lopšelio-darželio „Rūtelė“ remontui 2016 m. skirta 76,5 tūkst. Eur. Už šias lėšas atliktas pastato stogo dangos keitimas ir apšiltinimas.

Iš švietimo valdymo sričiai 2018 metams numatytų asignavimų projektui „Plungės rajono Žemaičių Kalvarijos Motiejaus Valančiaus gimnazijos patalpų dalies pritaikymas ikimokykliniam ir priešmokykliniam ugdymui“ skirta 367 tūkst. Eur. Atlikti šie remonto darbai: patalpų perplanavimas, grindų, sienų, lubų remontas, vėdinimo, elektros instaliacijos, apšvietimo ir kitų inžinerinių sistemų remontas ir įrengimas, vaikų žaidimo aikštelės įrengimas ir aplinkos sutvarkymas. Įsigyta įranga ir baldai.

Atsiradus poreikiui, 2017 m. Šateikių pagrindinėje mokykloje buvo įrengta ir atidaryta mišri ikimokyklinė grupė (20 vaikų), jos įrengimas savivaldybei kainavo 47,9 tūkst. Eur.

2018 m. tokia grupė įrengta ir atidaryta Žlibinų kultūros centre (Kantaučių daugiafunkciame centre), jos remontas kainavo apie 30,00 tūkst. Eur. Šiuo metu ten ugdoma 18 ikimokyklinio amžiaus vaikų.

2018 m. vaikams darželiuose trūkstant vietų, Savivaldybė skyrė 16,00 tūkst. eurų lopšeliui-darželiui „Vyturėlis“ – suremontuoti ir įrengti lopšelio grupę, skirtą 15 vaikų.

2019 metais suremontuotos ir įrengtos 2 lopšelio grupės „Saulutės“ ir „Raudonkepuraitės“ darželiuose. „Saulutės“ remontui Savivaldybė skyrė – 15,1 tūkst. Eur., o „Raudonkepuraitei“ – 21,2 tūkst. Eur. Abu darželiai papildomai priėmė 30 vaikų.

2014–2018 m. buvo vykdytas projektas „Plungės „Saulės“ gimnazijos rekonstrukcija“. Bendra investicijų projekto vertė – 1 913 tūkst. Eur (1 874 tūkst. Eur Valstybės kapitalo lėšų ir 441 tūkst. Eur – skyrė Savivaldybė). Už šias lėšas atliktas projektavimas, rekonstruota šildymo sistema, nutiesti lauko elektros ir telekomunikacijų tinklai, įrengta naftos gaudyklė, lietaus nuotekų tinklai, atnaujinta pastato elektros instaliacija, apšiltinti pamatai, įrengtos priešgaisrinės ir apsauginės signalizacijos sistemos, įrengti vaizdo stebėjimo ir lauko apšvietimo tinklai, įrengtas drenažas, atnaujinti karšto ir šalto vandentiekio tinklai, atnaujinti nuotekų tinklai ir sanitariniai prietaisai, įrengtas vėdinimas, atliktas patalpų remontas.

2019 m. iš švietimo įstaigų modernizavimo lėšų „Plungės akademiko Adolfo Jucio progimnazijos modernizavimo“ projektui skirta 31 tūkst. Eur (16 tūkst. Eur Valstybės biudžeto lėšų, Plungės rajono savivaldybė prisidėjo 15 tūkst. Eur). Už šias lėšas atnaujinti persirengimo kambariai ir sanitarinės patalpos prie sporto salės.

2019 m. Plungės „Saulės“ gimnazijoje įrengta moderniausia biotechnologijų klasė pagal projektą „Modernių kūrybiškumą skatinančių erdvių kūrimas Plungės „Saulės“ gimnazijoje“. **Projekto suma – 294 794 Eur.**

Pagal Europos Sąjungos fondų investicijų veiksmų programos 9 prioriteto „Visuomenės švietimas ir žmogiškųjų išteklių potencialo didinimas“ iš struktūrinių fondų lėšų bendrai finansuojamam projektui „Plungės sporto ir rekreacijos centro infrastruktūros gerinimas“ įgyvendinti, 2020 m. buvo skirtas finansavimas – 207 317,00 Eur, Savivaldybės biudžeto lėšos – 81 631,08 Eur. Už šias lėšas atlikti dalies pastato, esančio A. Vaišvilos g. 32, Plungėje, kuriame įsikūręs Plungės sporto ir rekreacijos centras, sporto salės, mažosios treniruoklių salės, treniruoklių salės, mažosios salės remonto darbai ir įsigytas sporto inventorius.

2020 metais baigėsi Europos Sąjungos regioninės plėtros fondo remiamo projekto „**Mokyklų aprūpinimas gamtos ir technologinių mokslų priemonėmis“** veiklos „Gamtos ir technologinių mokslų mokymo priemonių ir įrangos įsigijimas“ įgyvendinimas. Plungės rajono savivaldybės bendrojo ugdymo mokyklos – Plungės „Babrungo“ progimnazija, Plungės „Ryto“ pagrindinė mokykla, Plungės akademiko Adolfo Jucio progimnazija, Plungės r. Alsėdžių Stanislovo Narutavičiaus gimnazija, Plungės r. Kulių gimnazija, Plungės r. Platelių gimnazija, Plungės Senamiesčio mokykla, Plungės vyskupo Motiejaus Valančiaus pradinė mokykla – buvo aprūpintos gamtos ir technologinių mokslų priemonėmis, skirtomis 1–4 bei 5–8 klasių mokiniams. 2018 m. gegužės mėn. į mokyklas 1–4 klasėms buvo pristatyta priemonių už 29 665,57 Eur. 2019 m. gegužės mėn. buvo pristatytos ir 5–8 klasių priemonės už 313 148,80 Eur.

2018–2022 m. vykdomas projektas „Plungės r. Kulių gimnazijos remontas“. Bendra investicijų projekto vertė – 2 764 tūkst. Eur. 2018 m. Plungės rajono savivaldybė projekto įgyvendinimui skyrė 77 tūkst. Eur. Už šias lėšas atlikti VI korpuso I aukšto dalies patalpų (darželio) remonto darbai (perplanuotos patalpos, įrengtos apšiltintos grindys, atnaujintos sienos ir lubos, pakeista elektros instaliacija, įrengta priešgaisrinė ir apsauginė signalizacijos, įrengtas apšvietimas, pakeisti vandentiekio ir nuotekų surinkimo vamzdynai. Iš Valstybės investicijų programos 2019 m. skirta 50 tūkst. Eur Valstybės biudžeto lėšų, Plungės rajono savivaldybė prisidėjo 19 tūkst. Eur. Už šias lėšas sutvarkytos sanitarinės patalpos gimnazijos I korpuso antrame aukšte ir III korpuso pirmame aukšte. 2020 m. iš tos pačios programos skirta 300 tūkst. Eur Valstybės biudžeto lėšų. Už šias lėšas planuojama atlikti gimnazijos V korpuso (valgyklos) patalpų perplanavimo darbus, įrengti naujus sanitarinius mazgus, pakeisti elektros instaliaciją, ventiliaciją, duris, langus, grindis, išdažyti ir (ar) išklijuoti plytelėmis sienas, išdažyti lubas, įrengti lauko vandentiekio, nuotekų surinkimo tinklus.

Nacionalinė švietimo agentūra (toliau – NŠA) 2020–2021 mokslo metams skirs lėšas įgyvendinti ES projekto „Kokybės krepšelis“ pirmųjų metų veikloms. „Kokybės krepšelis“ skiriamas mokinių rezultatams bei ugdymo kokybės didinimui. Projekto pirmųjų metų biudžetas – 97350 Eur. Nacionalinė švietimo agentūra 2020 metais skyrė 82 749 Eur. Kita lėšų dalį – 14 601 Eur – skiria Savivaldybė.

Lėšas gaus Plungės r. Šateikių pagrindinė mokykla (13,0 tūkst. Eur), A. Jucio progimnazija (56,6 tūkst. Eur) bei „Babrungo“ progimnazija (30,5 tūkst. Eur). Projektas ir finansavimas bus tęsiamas 2021–2022 mokslo metais.

2020 m. Savivaldybė skyrė lėšų akademiko Adolfo Jucio bei „Babrungo“ progimnazijų valgyklų remonto darbams atlikti, nes valgyklų būklė neatitiko higienos normų reikalavimų. Akademiko Adolfo Jucio progimnazijai skirta 27,00 tūkst. Eur, „Babrungo“ progimnazijai – 35,00 tūkst. Eur.

Trūkstant vietų ikimokyklinio amžiaus vaikams darželiuose, buvo reorganizuota Prūsalių mokykla-darželis: jame panaikinus pradines klases buvo atliktas remontas ir papildomai įrengtos 2 darželio grupės (anksčiau buvo tik 2), nupirkti nauji baldai, suremontuoti sanitariniai mazgai. Remontui Savivaldybė iš savo biudžeto skyrė 68 tūkst. Eur.

**3.6. Mokinių pavėžėjimas**

Plungės rajono savivaldybėje 2020–2021 m. m. pradžios duomenimis į įvairių tipų švietimo įstaigas pavežami 1347 mokiniai (iš jų 849 – į Plungės miesto bendrojo ugdymo mokyklas). 2016–2017 m. m. buvo pavežama 1429 mokiniai. Taigi, nors ugdymo įstaigų sumažėjo 36,8 proc., 2020 metais pavežamų mokinių skaičius sumažėjo tik 5,74 proc.

2016–2020 metais iš Švietimo ir mokslo ministerijos buvo gauti 5 geltonieji autobusai. 2020 metais Savivaldybės administracijai ir bendrojo ugdymo mokykloms priklausė 16 mokyklinių geltonųjų autobusų, jais į mokyklas buvo pavežami 376 mokiniai (27,9 proc. viso pavežamų mokinių skaičiaus).

**3.7. Švietimo būklės raidos prognozės**

Nuo 2005 m. atlikti švietimo įstaigų tinklo pertvarkos darbai leido pasiekti pagrindinį pertvarkos tikslą – kurti visiems prieinamą, racionalią, efektyviai veikiančią, atvirą kaitai ikimokyklinio, bendrojo ir neformaliojo ugdymo sistemą, sudaryti prielaidas aukštesnės kokybės švietimui bei veiksmingesniam išteklių paskirstymui. Įvertinus tai, kad švietimo sistema negali atsilikti nuo visuomenės raidos procesų ir turi jautriai reaguoti į kitose gyvenimo srityse vykstančius pokyčius, būtina numatyti ir kuo tiksliau suplanuoti artimiausių metų Plungės rajono savivaldybės švietimo būklės raidą.

Kaip ir per praėjusius ketverius metus, 2020–2024 metais savivaldybės bendrojo ugdymo mokyklų kaitai didžiausią įtaką darys mokinių skaičiaus kaita. Įvertinus Plungės rajono savivaldybės teritorijoje gyvenamąją vietą deklaravusių ikimokyklinio amžiaus vaikų skaičių, galima prognozuoti, kad labai žymaus mokinių mažėjimo nebebus. Pirmokų skaičius, prognozuojamas pagal rajone gimusių vaikų skaičių, sumažėjo 20 proc. dėl migracijos; dalis aštuntokų (apie 25 mokinius) tęsia mokslą Technologijų ir verslo mokyklos I gimnazijos klasėje, o III gimnazijos klasės mokinių skaičius sumažėjo taip pat apie 20 proc., kadangi dalis baigusių 10 klasę mokinių renkasi profesinio rengimo mokyklas (mokinių skaičiaus kaitos prognozės pateiktos 17 lentelėje).

**17 lentelė.** Plungės rajono savivaldybės mokinių skaičiaus kaitos 2020–2024 metais prognozė.

|  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- |
| **Mokslo metai** | **1 klasė** | **2 klasė** | **3 klasė** | **4 klasė** | **5 klasė** | **6 klasė** | **7 klasė** | **8 klasė** | **9 klasė, I gimn. kl.** | **10 klasė, II gimn. kl.** | **III gimn. kl.** | **IV gimn. kl.** | **Soc. įgūdž.** | **Iš viso** |
|
| **2020-2021** | 312 | 334 | 321 | 351 | 332 | 384 | 363 | 333 | 299 | 332 | 266 | 236 | 15 | **3878** |
| **2021-2022** | 265 | 312 | 334 | 321 | 351 | 332 | 384 | 363 | 308 | 299 | 266 | 266 | 16 | **3817** |
| **2022-2023** | 355 | 265 | 312 | 334 | 321 | 351 | 332 | 384 | 340 | 308 | 240 | 266 | 16 | **3824** |
| **2023-2024** | 345 | 355 | 265 | 312 | 334 | 321 | 351 | 332 | 360 | 340 | 246 | 240 | 15 | **3816** |
| **2024-2025** | 340 | 345 | 355 | 265 | 312 | 334 | 321 | 351 | 307 | 360 | 272 | 246 | 15 | **3823** |

Prognozuojama, kad besimokančių mokinių skaičius Savivaldybės bendrojo ugdymo mokyklose 2024–2025 m. m. turėtų būti 55 mokiniais mažesnis negu 2020–2021 m. m. Priežastis – numatomas 47 mokiniais mažesnis pirmokų skaičius 2021–2022 m. m.

**III SKYRIUS**

**ESAMOS ŠVIETIMO BŪKLĖS PRIVALUMAI IR TRŪKUMAI**

**4. Stiprybės**

4.1. Įgyvendintas Savivaldybės švietimo įstaigų tinklo pertvarkos 2016–2020 m. bendrasis planas sudarė prielaidas racionaliai naudoti turimus finansinius išteklius ir daugiau investuoti į švietimo įstaigų aplinkos atnaujinimą. Dėl įvykdytos tinklo pertvarkos kasmet Savivaldybės biudžete lieka daugiau nei 200 tūkst. Eur laisvai disponuojamų lėšų.

4.2. Keletą metų iš eilės fiksuojamas aukštesnis negu šalies vidurkis standartizuotas VBE rodiklis iš informacinių technologijų, lietuvių kalbos ir matematikos disciplinų.

4.3. Geras švietimo paslaugų prieinamumas.

4.4. Kasmet švietimo įstaigose augantis 1–6 metų vaikų aprėpties rodiklis.

4.5. Mokinių skaičiaus rodiklis, tenkantis vienam administracijos nariui, yra vienas aukščiausių Lietuvoje.

4.6. Vienam pedagogui tenkantis mokinių skaičius lenkia šalies vidurkį.

4.7. Švietimo pagalbos specialistų vidutinis darbo užmokestis didesnis nei šalies vidurkis (pagal atlyginimų vidurkį esame 10 vietoje iš 60).

4.8. NVŠ krepšelio galimybėmis pasinaudojančių mokinių dalis yra viena didžiausių Lietuvoje;

4.9. Ūkio lėšos, tenkančios vienam bendrojo ugdymo mokykloje besimokančiam mokiniui, yra vienos mažiausios Lietuvoje (mažesnės yra tik Vilniaus ir Klaipėdos miestų savivaldybių mokyklose).

**5. Silpnybės**

5.1. Vėluojanti ugdymo įstaigų skaitmenizacija.

5.2. Keletą metų iš eilės fiksuojamas žemesnis negu šalies vidurkis standartizuotas VBE rodiklis iš istorijos, fizikos ir chemijos disciplinų.

5.3. Netolygūs kai kurių dalykų VBE ir PUPP kasmetiniai rezultatai.

5.4. Mokinių, kurie mokykloje jaučiasi gerai, dalies rodiklis yra žemesnis nei Lietuvos vidurkis.

5.5. Mokytojų, turinčių eksperto kvalifikacinę kategoriją, dalis yra labai maža (0,6 proc. nuo visų pedagogų, Lietuvos vidurkis – 3,31 proc.).

5.6. Kyla grėsmė uždaryti klases kai kuriose rajono mokyklose dėl nepakankamo mokinių skaičius.

5.7. Mažėjant klasių komplektų skaičiui, mokytojams nelieka darbo arba jie dirba ne visu krūviu, didėja nepasitenkinimas dėl to mažėjančiu darbo užmokesčiu.

5.8. Mažėjantys krūviai kai kuriose mokyklose, kuriose yra mažai mokinių, verčia pedagogus jaustis nesaugiai, todėl pedagogai ieško stabilesnių sąlygų ir renkasi kitas įstaigas.

5.9. Senstantis pedagogų kolektyvas švietimo įstaigose.

**6. Galimybės (vykdant mokyklų tinklo pertvarką)**

6.1. Iki minimumo sumažinti jungtinių klasių komplektų skaičių pagrindinio ugdymo programoje.

6.2. Optimizuojant tinklą atsiranda galimybės didinti ne tik pedagogų, bet ir švietimo įstaigų vadovų ir jų pavaduotojų atlyginimus.

6.3. Pertvarkant mokyklas, atsilaisvinusias ūkio lėšas naudoti švietimo sistemos įstaigų materialinei bazei stiprinti.

6.4. Galimybė sėkmingiau mokyklose ir klasėse (grupėse) reguliuoti mokinių skaičių, leidžiantį veiksmingiausiai įgyvendinti ugdymo tikslus.

6.5. Galimybė gerinti mokyklų pedagoginio personalo kokybinę sudėtį ir užtikrinti, bent laikinai, nacionaliniu mastu trūkstamų specialistų darbą švietimo įstaigose.

6.6. Bus sukurtos sąlygos mokyklos aplinkai modernizuoti ir mokinių, turinčių įgimtų ir įgytų sutrikimų, specialiesiems poreikiams tenkinti.

6.7. Plėtoti įvairių tipų švietimo įstaigų bendradarbiavimą, siekiant ugdymo perimamumo ir programų dermės.

6.8. Didės švietimo pagalbos prieinamumas.

**7. Grėsmės**

**7.1. Bendrosios grėsmės**

7.1.1. Augantis mokinių, neišlaikiusių matematikos egzamino / surinkusių žemą balų skaičių, skaičius; dėl to augantis mokinių, kurie negaus valstybės finansuojamos vietos aukštosiose mokymo įstaigose, skaičius.

7.1.2. Neieškant galimybių pritraukti ir išlaikyti esamus švietimo pagalbos specialistus, ateityje mokiniai gali negauti būtinosios švietimo pagalbos rajono įstaigose.

7.1.3. Mažėjantis gyventojų skaičius, įskaitant mokyklinio amžiaus vaikus.

**7.2. Nekeičiant mokyklų tinklo**

7.2.1. Demografinė situacija įstaigų tinklą koreguos stichiškai, tam nepasirengus ir nenumačius veiksmų plano.

7.2.2. Kris ugdymo kokybė (lėšų trūkumas ribos įstaigų aprūpinimą naujomis mokymo priemonėmis, ugdymo turinio individualizavimą, diferencijavimą, reikiamos pedagoginės, psichologinės pagalbos teikimą mokiniams).

7.2.3. Plungės r. galimas savalaikis gimnazijų skaičiaus sumažėjimas.

7.2.4. Konkursuose į vadovų pareigas neatsiranda kandidatų. Tai ypač aktualu mokyklose, kurios turi mažą mokinių skaičių, nes galimi kandidatai nesijaus stabiliai. Be to, mokyklose, kuriose mažas mokinių skaičius, vadovų darbo užmokestis yra mažesnis, nei įstaigose turinčiose daugiau vaikų.

**7.3. Tvarkant tinklą**

7.3.1. Nepalanki demografinė situacija kelia realią grėsmę kai kurių mokyklų sunykimui ir didina šiose mokyklose dirbančių pedagogų emocinę įtampą.

7.3.2. Dabar galiojantys teisės aktai (Lietuvos Respublikos darbo kodeksas) nesudaro galimybių tinkamai išspręsti pertvarkomų mokyklų mokytojų įdarbinimo klausimų.

**IV SKYRIUS**

**BENDROJO UGDYMO MOKYKLŲ TINKLO PERTVARKOS 2021–2025 METAIS STRATEGINIS TIKSLAS, UŽDAVINIAI IR PRINCIPINĖS NUOSTATOS**

**8. Strateginis Plungės rajono savivaldybės bendrojo ugdymo mokyklų pertvarkos tikslas** – sudaryti sąlygas plėtoti geros kokybės visuotinį švietimą, didinti jo prieinamumą už protingą, Savivaldybei pakeliamą kainą, siekti, kad švietimo įstaigų tinklas darniai veiktų su ikimokyklinį, neformalųjį vaikų ir suaugusiųjų švietimą vykdančiomis švietimo įstaigomis, užtikrinti švietimo veiklą reglamentuojančių teisės aktų vykdymą.

**9**. **Uždaviniai:**

9.1. sukurti lanksčią Savivaldybės švietimo įstaigų tinklo infrastruktūrą, atitinkančią gyventojų nūdienos formaliojo švietimo poreikius;

9.2. sudaryti sąlygas kiekvienam vaikui gauti valstybės nustatytą ugdymo turinį pagal ikimokyklinio, priešmokyklinio, pradinio, pagrindinio ir akredituotas vidurinio ugdymo programas, užtikrinti reikiamą pagalbą besimokantiems asmenims;

9.3. racionaliai panaudoti ugdymui skirtas valstybės ir savivaldybės biudžeto lėšas, žmogiškuosius, ūkinius ir finansinius išteklius, atnaujinti mokymosi aplinką, modernizuoti mokyklas, tobulinti (gerinti) mokyklų ugdymo ir ugdymosi sąlygas mokiniams;

9.4. skatinti mokytojų kūrybiškumą, sudaryti mokytojams palankias sąlygas kelti kvalifikaciją, užtikrinti, kad būtų maksimaliai išsaugotos esamos darbo vietos, reorganizuojant ar pertvarkant savivaldybės švietimo įstaigų struktūrą;

9.5. užtikrinti veiksmingą mokyklų bendradarbiavimą, skatinti mokyklas tartis ir siekti bendrų susitarimų.

**10. Principinės nuostatos, kurių laikomasi įgyvendinant planuojamus mokyklų tinklo pokyčius:**

10.1. įgyvendinamas Plungės rajono savivaldybės mokyklų 2021–2025 metų steigimo, reorganizavimo, likvidavimo, vidaus struktūros pertvarkymo planas (1 priedas);

10.2. vykdoma nuolatinės švietimo būklės stebėsena pagal Plungės rajono savivaldybės administracijos direktoriaus patvirtintus stebėsenos rodiklius ir jos kontekste vertinami bei planuojami tinklo pokyčiai;

10.3. siekiama, kad Plungės rajono savivaldybėje būtų skirtingų tipų mokyklų.

**V SKYRIUS**

**BENDROJO UGDYMO MOKYKLŲ TINKLO PERTVARKOS**

**IKI 2025 METŲ PRIORITETAI**

**11. Pertvarkant Plungės rajono savivaldybės bendrojo ugdymo mokyklų tinklą, numatomi šie prioritetai:**

11.1. geresnių sąlygų sudarymas mokinių individualiems ugdymo poreikiams tenkinti;

11.2. lygių ugdymo galimybių sudarymas mieste ir kaimiškojoje savivaldybės teritorijoje gyvenantiems vaikams;

11.3. racionalus ir taupus mokymo ir savivaldybės lėšų panaudojimas, pertvarkant neskaitlingas švietimo įstaigas;

11.4. ikimokyklinio ugdymo prieinamumo didinimas.

**VI SKYRIUS**

**MOKYKLŲ TINKLO PERTVARKOS PAGRINDINIŲ REZULTATŲ RODIKLIAI 2023 IR 2025 METAIS**

|  |  |  |  |
| --- | --- | --- | --- |
| Rodiklis | Pagrindiniai rezultatų rodikliai | | |
| Esama būklė | Numatoma 2023 m. | Numatoma 2025 m. |
| Pagrindinio išsilavinimo įgijimas | 2019–2020 mokslo metų pabaigoje pagrindinį išsilavinimą įgijo 99,39% | Ne mažiau kaip 99,4% mokinių įgyja pagrindinį išsilavinimą | Ne mažiau kaip 99,5% mokinių įgyja pagrindinį išsilavinimą |
| Vidurinio išsilavinimo įgijimas | 2019–2020 mokslo metų pabaigoje 96,7 % nuo išklaususių kursą mokinių įgijo vidurinį išsilavinimą | Ne mažiau kaip 96,8% nuo išklausiusiųjų kursą mokinių įgyja vidurinį išsilavinimą | Ne mažiau kaip 97% nuo išklausiusiųjų kursą mokinių įgyja vidurinį išsilavinimą |
| Vaikų ugdomų pagal ikimokyklinio ir priešmokyklinio ugdymo programas skaičius | 2020–2021 mokslo metais 1483 vaikai ugdomi pagal ikimokyklinio ir priešmokyklinio ugdymo programas | Ne mažiau kaip 1483 vaikai ugdomi pagal ikimokyklinio ir priešmokyklinio ugdymo programas | Ne mažiau kaip 1500 vaikų ugdomi pagal ikimokyklinio ir priešmokyklinio ugdymo programas |
| Jungtinių klasių skaičius | 2020–2021 mokslo metais rajono švietimo įstaigose yra 4 jungtinės klasės (3 pradinio ugdymo,  1 pagrindinio ugdymo) | Rajono švietimo įstaigose veikia ne daugiau 2 jungtinių klasių komplektų. | Pagrindinio ugdymo programoje nėra jungtinių klasių komplektų. |
| Po dešimtos klasės niekur nesimokančių mokinių dalis | 2019–2020 mokslo metais 10 klasę baigusių ir mokslo toliau tęsiančių mokinių dalis – 96,4 proc. | 10 klasę baigusių ir mokslo toliau tęsiančių mokinių dalis – 97 proc. | 10 klasę baigusių ir mokslo toliau tęsiančių mokinių dalis – 98 proc. |
| Aukštos kvalifikacijos mokytojų dalis | 2019–2020 mokslo metais aukštos kvalifikacijos mokytojų dalis – 43,2 proc. | Aukštos kvalifikacijos mokytojų dalis – 46 proc. | Aukštos kvalifikacijos mokytojų dalis – 48 proc. |
| Vienam mokytojui tenkantis mokinių skaičius | 2019–2020 mokslo metais vienam mokytojui tenkantis mokinių skaičius – 11,5. | Vienam mokytojui tenkantis mokinių skaičius – 11,7. | Vienam mokytojui tenkantis mokinių skaičius – 12. |
| PUPP dalykų vidurkis | 2018 – 2019 mokslo metų pagrindinio ugdymo pasiekimų dalykų (lietuvių kalbos ir matematikos) vidurkis – 5,39 | 2022 – 2023 mokslo metų pagrindinio ugdymo pasiekimų dalykų (lietuvių kalbos ir matematikos) vidurkis – 5,79 | 2024 – 2025 mokslo metų pagrindinio ugdymo pasiekimų dalykų (lietuvių kalbos ir matematikos) vidurkis – 6,2 |

**VII SKYRIUS**

**NUMATOMOS BENDROJO UGDYMO MOKYKLŲ TINKLO PERTVARKOS REZULTATŲ VERTINIMAS**

|  | **Sprendiniai** | **Socialinis poveikis** | **Ekonominis poveikis** |
| --- | --- | --- | --- |
| **1.** | Platesnis švietimo pagalbos prieinamumas. | Koncentruojamas švietimo pagalbos specialistų skaičius įstaigose leis užtikrinti švietimo pagalbos prieinamumą platesniam ugdytinių skaičiui. | Optimizuojant įstaigų tinklą sudaromos galimybės vienam specialistui turėti didesnį darbo krūvį, išvengiant nepilnų etatų įstaigose. Tai leidžia taupyti biudžeto lėšas, nes švietimo pagalbos specialistų skaičius nėra skaidomas. |
| **2.** | Lygių ugdymo galimybių mieste ir kaimiškojoje savivaldybės teritorijoje gyvenantiems vaikams sudarymas. | Visų tipų mokyklų mokiniams (ypač jaunesnio amžiaus) teikiama psichologinė, socialinė ir specialioji pedagoginė pagalba neskatina mokinių palikti kaimiškosios teritorijos mokyklų ir vykti ieškoti geresnės ugdymo kokybės miesto mokyklose. | Švietimo įstaigose koncentruojamos lėšos: taip mažėja rizika švaistyti lėšas, skirtas ugdymo kokybei ir švietimo pagalbai gerinti.  Nedidėja ūkinio personalo išlaikymo kaštai. |
| **3.** | Ikimokyklinio ugdymo grupių plėtra. | Ikimokyklinio ugdymo grupių plėtra (ypač ankstyvojo amžiaus vaikų) sudaro galimybes tenkinti tėvų (globėjų) poreikius. | Ikimokyklinio amžiaus vaikus auginančioms šeimoms sudaromos sąlygos greičiau grįžti į darbo rinką.  Mažėja asmenų, kuriems reikalinga socialinė parama. |
| **4.** | Racionalus ir taupus mokymo lėšų panaudojimas, pertvarkant neskaitlingas švietimo įstaigas. | Optimizuojant švietimo įstaigų tinklą, mokiniams sudaromos sąlygos gauti kokybišką psichologinę, specialiąją pedagoginę ir socialinę pagalbą, kokybiškesnį ugdymą.  Padidėja ugdymo kokybė, nes nelieka jungtinių klasių komplektų, jungiančių po tris klases. | Savivaldybės mokyklose ugdymui finansuoti pakanka mokymo lėšų, nereikia papildomų lėšų skirti iš Savivaldybės biudžeto.  Pertvarkius mokyklas, sutaupytos aplinkos lėšos panaudojamos kitoms švietimo reikmėms. |
| **5.** | Sąlygų, mokytojų kūrybiškumui ir kvalifikacijai kelti, sudarymas. | Pagerės mokinių ugdymo organizavimo kokybė, mokiniai pasieks geresnių mokymosi rezultatų.  Mokytojų psichologinis saugumas skatins jų kūrybiškumą.  Mokytojai ugdymo procese daugiau taikys aktyvaus mokymo metodus. | Augant mokytojų kompetencijai, atsiras galimybė individualizuoti ugdymo turinį, jį pritaikyti įvairių gebėjimų ir polinkių vaikams. |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

## Plungės rajono savivaldybės švietimo įstaigų

## tinklo pertvarkos 2021–2025 metų bendrojo plano

## 1 priedas

**PLUNGĖS RAJONO SAVIVALDYBĖS ŠVIETIMO ĮSTAIGŲ STEIGIMO, REORGANIZAVIMO, LIKVIDAVIMO, PERTVARKYMO IR STRUKTŪRINIŲ PERTVARKYMŲ 2021–2025 METŲ PRIEMONIŲ PLANAS**

| **Eil. Nr.** | **Įstaigos pavadinimas, tipas, vykdomos programos** | **Situacija**  **2020–2021 mokslo metais** | **2021–2025 metai**  **Įstaigos steigimo, reorganizavimo, likvidavimo, pertvarkymo ir struktūrinių pertvarkymų būdai ir etapai** | **Įstaigos 2025 m. rugsėjo 1 d.**  **(po steigimo, reorganizavimo, likvidavimo, pertvarkymo ir struktūrinių pertvarkymų)** | |
| --- | --- | --- | --- | --- | --- |
| **Pavadinimas** | **Programos** |
| Bendrojo ugdymo mokyklų grupė | | | | | | |
| **1.** | Plungės akademiko Adolfo Jucio progimnazija | Viso 238 mokiniai. Vykdomos pradinio ugdymo ir pagrindinio ugdymo I dalies programos. | Nuo 2021 m. rugsėjo 1 d. reorganizuojama, prijungiant Plungės vyskupo Motiejaus Valančiaus pradinę mokyklą. Plungės akademiko Adolfo Jucio progimnazija turės du skyrius: vyskupo Motiejaus Valančiaus pradinio ugdymo skyrių ir „Saulės“ skyrių.  Nuo 2021 m. rugsėjo 1 d. Plungės akademiko Adolfo Jucio progimnazijos vyskupo Motiejaus Valančiaus pradinio ugdymo skyriuje nebekomplektuojamos 1 klasės.  Nuo 2024 m. rugsėjo 1 d. likviduojamas Plungės akademiko Adolfo Jucio progimnazijos vyskupo Motiejaus Valančiaus pradinio ugdymo skyrius. | Plungės akademiko Adolfo Jucio progimnazija | Pradinio ugdymo ir pagrindinio ugdymo I dalies programos. |
| **2.** | Plungės „Babrungo“ progimnazija | Viso 172 mokiniai. Vykdomos pradinio ugdymo ir pagrindinio ugdymo I dalies programos.  Progimnazija turi skyrių Staneliuose, kuriame ugdomi 8 mokiniai pagal pradinio ugdymo programą (jungtinėje klasėje). | 1. Nuo 2021 m. rugsėjo 1 d. likviduojamas Stanelių skyrius. | Plungės „Babrungo“ progimnazija | Pradinio ugdymo ir pagrindinio ugdymo I dalies programos. |
| **3.** | Plungės „Ryto“ pagrindinė mokykla | Viso 847 mokiniai. Vykdomos pradinio ugdymo ir pagrindinio ugdymo I bei II dalies programos.  Mokykla turi skyrių Stalgėnuose, kuriame ugdomi 10 mokinių pagal pradinio ugdymo programą (jungtinėje klasėje). | Nuo 2021 m. rugsėjo 1 d. likviduojamas Stalgėnų skyrius. | Plungės „Ryto“ pagrindinė mokykla | Pradinio ugdymo ir pagrindinio ugdymo I bei II dalių programos. | |
| **4.** | Plungės Senamiesčio mokykla | Viso 857 mokiniai. Vykdomos pradinio ugdymo ir pagrindinio ugdymo I bei II dalies programos. | Be struktūrinių pokyčių | Plungės Senamiesčio mokykla | Pradinio ugdymo ir pagrindinio ugdymo I bei II dalių programos. | |
| **5.** | Plungės „Saulės“ gimnazija | Viso 611 mokinių.  Vykdomos pagrindinio ugdymo II dalies, vidurinio ir suaugusiųjų pradinio, pagrindinio ir vidurinio ugdymo programos. Pagal suaugusiųjų ugdymo programą mokosi 42 mokiniai. | Be struktūrinių pokyčių | Plungės „Saulės“ gimnazija | Pagrindinio ugdymo II dalies, vidurinio ir suaugusiųjų pradinio, pagrindinio ir vidurinio ugdymo programos. | |
| **6.** | Plungės specialiojo ugdymo centras | Viso ugdomi 79 mokiniai.  Vykdomos pradinio ir pagrindinio ugdymo individualizuotos bei socialinių ugdymo įgūdžių programos. | Nuo 2021 m. rugsėjo 1 d. keičiami įstaigos nuostatai įtraukiant, jog įstaiga vykdo ikimokyklinį ir priešmokyklinį ugdymą. | Plungės specialiojo ugdymo centras | Ikimokyklinio, priešmokyklinio, pradinio ir pagrindinio ugdymo individualizuotos bei socialinių ugdymo įgūdžių programos. | |
| **7.** | Plungės vyskupo Motiejaus Valančiaus pradinė mokykla | Viso 226 mokiniai.  Vykdoma pradinio ugdymo programa.  Mokykla turi skyrių adresu – Birutės g. 25A, Plungė. Skyriuje ugdomi 75 mokiniai. | Nuo 2021 m. rugsėjo 1 d. reorganizuojama, prijungiant prie Plungės akademiko Adolfo Jucio progimnazijos. Plungės akademiko Adolfo Jucio progimnazija turės du skyrius: vyskupo Motiejaus Valančiaus pradinio ugdymo skyrių ir „Saulės“ skyrių. Nuo 2021 m. rugsėjo 1 d. Plungės akademiko Adolfo Jucio progimnazijos vyskupo Motiejaus Valančiaus pradinio ugdymo skyriuje nebekomplektuojamos 1 klasės.  Nuo 2024 m. rugsėjo 1 d. likviduojamas Plungės akademiko Adolfo Jucio progimnazijos vyskupo Motiejaus Valančiaus pradinio ugdymo skyrius. | Plungės akademiko Adolfo Jucio progimnazija | Pradinio ugdymo ir pagrindinio ugdymo I dalies programos. | |
| **8.** | Plungės r. Alsėdžių Stanislovo Narutavičiaus gimnazija | Viso 272 ugdytiniai.  Vykdomos ikimokyklinio, priešmokyklinio, pradinio, pagrindinio I ir II dalies bei vidurinio ugdymo programos.  Gimnazija turi du skyrius: pradinio ugdymo skyrių Grumbliuose ir ikimokyklinio bei priešmokyklinio ugdymo skyrių adresu – Telšių g. 10 C, Alsėdžiai. Pradinio ugdymo skyriuje ugdomi 9 vaikai, o ikimokyklinio bei priešmokyklinio ugdymo skyriuje – 44 vaikai. | Be struktūrinių pokyčių |  | Ikimokyklinio, priešmokyklinio, pradinio, pagrindinio I ir II dalies bei vidurinio ugdymo programos. | |
| **9.** | Plungės r. Kulių gimnazija | Viso 228 ugdytiniai.  Vykdomos ikimokyklinio, priešmokyklinio, pradinio, pagrindinio I ir II dalies bei vidurinio ugdymo programos.  Pagal ikimokyklinio ir priešmokyklinio ugdymo programas ugdoma 40 vaikų. | Be struktūrinių pokyčių | Plungės r. Kulių gimnazija | Ikimokyklinio, priešmokyklinio, pradinio, pagrindinio I ir II dalies bei vidurinio ugdymo programos. | |
| **10.** | Plungės r. Platelių gimnazija | Viso 174 ugdytiniai.  Vykdomos ikimokyklinio, priešmokyklinio, pradinio, pagrindinio I ir II dalies bei vidurinio ugdymo programos.  Gimnazija turi ikimokyklinio ir priešmokyklinio ugdymo skyrių adresu – Mokyklos g. 3, Plateliai.  Skyriuje ugdomi 46 vaikai. | Iki 2021 m. rugpjūčio 31 d. reorganizuojama, sujungiant su Plungės r. Šateikių pagrindine mokykla. Nuo 2021 m. rugsėjo 1 d. veiksianti įstaiga – Plungės r. (*pavadinimas bus tikslinamas*) pagrindinė mokykla, turinti pagrindinio ugdymo skyrius Šateikiuose ir Plateliuose bei ikimokyklinio ir priešmokyklinio ugdymo skyrių Plateliuose (Šateikiuose ikimokyklinis ir priešmokyklinis ugdymas vykdomas tose pačiose patalpose, Šateikių skyriuje). | Plungės r. (*pavadinimas bus tikslinamas*) pagrindinė mokykla. | Vykdomos ikimokyklinio, priešmokyklinio, pradinio, pagrindinio I ir II dalies programos. | |
| **11.** | Plungės r. Šateikių pagrindinė mokykla | Viso 153 ugdytiniai.  Vykdomos ikimokyklinio, priešmokyklinio, pradinio, pagrindinio I ir II dalies ugdymo programos.  Pagal ikimokyklinio ir priešmokyklinio ugdymo programas ugdomi 35 vaikai. | Iki 2021 m. rugpjūčio 31 d. reorganizuojama, sujungiant su Plungės r. Platelių gimnazija. Nuo 2021 m. rugsėjo 1 d. veiksianti įstaiga – Plungės r. (*pavadinimas bus tikslinamas*) pagrindinė mokykla, turinti pagrindinio ugdymo skyrius Šateikiuose ir Plateliuose bei ikimokyklinio ir priešmokyklinio ugdymo skyrių Plateliuose (Šateikiuose ikimokyklinis ir priešmokyklinis ugdymas vykdomas tose pačiose patalpose, Šateikių skyriuje). | Plungės r. (*pavadinimas bus tikslinamas*) pagrindinė mokykla. | Vykdomos ikimokyklinio, priešmokyklinio, pradinio, pagrindinio I ir II dalies programos. | |
| **12.** | Plungės r. Žemaičių Kalvarijos Motiejaus Valančiaus gimnazija | Viso 231 ugdytinis.  Vykdomos ikimokyklinio, priešmokyklinio, pradinio, pagrindinio I ir II dalies bei vidurinio ugdymo programos.  Pagal ikimokyklinio ir priešmokyklinio ugdymo programas ugdomi 45 vaikai. | Be struktūrinių pokyčių | Plungės r. Žemaičių Kalvarijos Motiejaus Valančiaus gimnazija | Ikimokyklinio, priešmokyklinio, pradinio, pagrindinio I ir II dalies bei vidurinio ugdymo programos. | |
| Ankstyvojo ugdymo įstaigų grupė | | | | | | |
| **13.** | Plungės lopšelis- darželis „Nykštukas“ | Viso 129 ugdytiniai.  Vykdomos ikimokyklinio ir priešmokyklinio ugdymo programos. | Nuo 2021 m. rugsėjo 1 d. prijungiamas Kantaučių ikimokyklinio ir priešmokyklinio ugdymo skyrius | Plungės lopšelis- darželis „Nykštukas“ | Ikimokyklinio ir priešmokyklinio ugdymo programos. | |
| **14.** | Plungės lopšelis – darželis „Pasaka“ | Viso 212 ugdytinių.  Vykdomos ikimokyklinio ir priešmokyklinio ugdymo programos. Veikia dvi specialiosios grupės, kuriose ugdomi 22 vaikai. | Be struktūrinių pokyčių | Plungės lopšelis – darželis „Pasaka“ | Ikimokyklinio ir priešmokyklinio ugdymo programos. | |
| **15.** | Plungės lopšelis- darželis „Raudonkepuraitė“ | Viso 197 ugdytiniai.  Vykdomos ikimokyklinio ir priešmokyklinio ugdymo programos. | Nuo 2022 m. rugsėjo 1 d. steigiamas ikimokyklinio ir priešmokyklinio ugdymo skyrius (*pavadinimas bus tikslinamas*) adresu A. Vaišvilos 33A, Plungė (dabartinės Plungės vyskupo Motiejaus Valančiaus pradinės mokyklos patalpos) | Plungės lopšelis- darželis „Raudonkepuraitė“ | Ikimokyklinio ir priešmokyklinio ugdymo programos. | |
| **16.** | Plungės lopšelis – darželis „Rūtelė“ | Viso 226 ugdytiniai.  Vykdomos ikimokyklinio ir priešmokyklinio ugdymo programos. | Be struktūrinių pokyčių | Plungės lopšelis – darželis „Rūtelė“ | Ikimokyklinio ir priešmokyklinio ugdymo programos. | |
| **17.** | Plungės lopšelis – darželis „Saulutė“ | Viso 222 ugdytiniai.  Vykdomos ikimokyklinio ir priešmokyklinio ugdymo programos. | Be struktūrinių pokyčių | Plungės lopšelis – darželis „Saulutė“ | Ikimokyklinio ir priešmokyklinio ugdymo programos. | |
| **18.** | Plungės lopšelis –darželis „Vyturėlis“ | Viso 272 ugdytiniai.  Vykdomos ikimokyklinio ir priešmokyklinio ugdymo programos. Turi skyrius: Prūsaliuose (38 vaikai) ir Didvyčiuose (26 vaikai) | Be struktūrinių pokyčių | Plungės lopšelis –darželis „Vyturėlis“ | Ikimokyklinio ir priešmokyklinio ugdymo programos. | |
| **19.** | Plungės r. Žlibinų kultūros centras (Kantaučių daugiafunkcis centras) | Viso 18 ugdytinių.  Vykdomos ikimokyklinio ir priešmokyklinio ugdymo programos. | Nuo 2021 m. rugsėjo 1 d. ikimokyklinio ir priešmokyklinio ugdymo veikla perleidžiama Plungės lopšeliui-darželiui „Nykštukas“. | Plungės r. Žlibinų kultūros centras |  | |
| Formalųjį švietimą papildančio ugdymo ir švietimo pagalbos įstaigų grupė | | | | | | |
| **20.** | Plungės Mykolo Oginskio meno mokykla | Viso 603 mokiniai.  Vykdomos formalųjį švietimą papildančios programos mokyklinio amžiaus vaikams ir neformaliojo ugdymo ilgalaikės bei trumpalaikės programos vaikams bei suaugusiems. Papildomai (2020 m. gruodžio mėnesio duomenimis) mokosi 5 suaugę asmenys. | Be struktūrinių pokyčių | Plungės Mykolo Oginskio meno mokykla | Vykdomos formalųjį švietimą papildančios programos mokyklinio amžiaus vaikams ir neformaliojo ugdymo ilgalaikės bei trumpalaikės programos vaikams bei suaugusiems. | |
| **21.** | Plungės paslaugų ir švietimo pagalbos centras | Vykdomas neformalus suaugusiųjų švietimas ir kvalifikacijos tobulinimas, teikiama švietimo pagalba vaikams ir jų šeimos nariams, teikiama metodinė pagalba rajono švietimo įstaigoms, centralizuotai tvarkoma įstaigų buhalterinė apskaita bei centralizuotai teikiama IKT priežiūros paslauga. | Be struktūrinių pokyčių | Plungės paslaugų ir švietimo pagalbos centras | Vykdomas neformalus suaugusiųjų švietimas ir kvalifikacijos tobulinimas, teikiama švietimo pagalba vaikams ir jų šeimos nariams, teikiama metodinė pagalba rajono švietimo įstaigoms, centralizuotai tvarkoma įstaigų buhalterinė apskaita bei centralizuotai teikiama IKT priežiūros paslauga. | |
| **22.** | Plungės sporto ir rekreacijos centras | Viso 501 mokiniai.  Vykdomos formalųjį švietimą papildančios programos mokyklinio amžiaus vaikams ir neformaliojo ugdymo ilgalaikės bei trumpalaikės programos vaikams. | Be struktūrinių pokyčių | Plungės sporto ir rekreacijos centras | Vykdomos formalųjį švietimą papildančios programos mokyklinio amžiaus vaikams ir neformaliojo ugdymo ilgalaikės bei trumpalaikės programos vaikams. | |
| **23.** | Plungės r. Platelių meno mokykla | Viso 206 mokiniai.  Vykdomos formalųjį švietimą papildančios programos mokyklinio amžiaus vaikams. | Be struktūrinių pokyčių | Plungės r. Platelių meno mokykla | Vykdomos formalųjį švietimą papildančios programos mokyklinio amžiaus vaikams. | |

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

## Plungės rajono savivaldybės bendrojo ugdymo

## mokyklų tinklo pertvarkos 2021–2025 metų

## bendrojo plano

## 2 priedas

**MOKINIŲ PAVĖŽĖJIMO UŽTIKRINIMO PLANAS**

**I SKYRIUS**

**BENDROSIOS NUOSTATOS**

1. Mokinių pavėžėjimo užtikrinimo planas (toliau tekste – Planas) parengtas vadovaujantis Lietuvos Respublikos Vyriausybės 2011 m. birželio 29 d. nutarimu Nr. 768 patvirtintu Mokyklų, vykdančių formaliojo švietimo programas, tinklo kūrimo taisyklių 35.2 papunkčiu, Lietuvos Respublikos švietimo, mokslo ir sporto ministro 2016 m. birželio 30 d. įsakymu Nr. V-620 patvirtintu Mokinių vežimo mokykliniu autobusu tvarkos aprašu.

2. Lietuvos Respublikos švietimo įstatymo 36 straipsnio 1 dalis nurodo, kad mokiniai į atitinkamą ugdymo programą vykdančią mokyklą, vadovaujantis Lietuvos Respublikos transporto lengvatų įstatymu (toliau – Transporto lengvatų įstatymas), vežami visuomeniniu transportu mokinio pažymėjime nurodytu maršrutu, mokykliniu autobusu arba kitu transportu. Į mokyklą ir atgal privalo būti vežami kaimuose, miesteliuose toliau kaip 3 kilometrai nuo mokyklos gyvenantys mokiniai, kurie mokosi pagal priešmokyklinio ir bendrojo ugdymo programas. To paties straipsnio 2 dalyje nurodoma, kad mokinių, kurie turi specialiųjų ugdymosi poreikių ir nepajėgia patys atvykti į bendrojo ugdymo mokyklą mokytis pagal priešmokyklinio ugdymo ar bendrojo ugdymo programas (negali savarankiškai vaikščioti, dėl didelių sutrikimų yra nesaugūs gatvėje), vežimą į mokyklą ir atgal organizuoja valstybinės ir savivaldybės mokyklos savininko teises ir pareigas įgyvendinanti institucija (dalyvių susirinkimas), kitų mokyklų – savininkas (dalyvių susirinkimas) savo nustatyta tvarka.

3. Šio plano tikslas – užtikrinti, kad Savivaldybės mokyklų mokiniai saugiai ir laiku atvyktų į artimiausias mokyklas, įgyvendinančias atitinkamas bendrojo ugdymo programas.

**II SKYRIUS**

**SITUACIJOS ANALIZĖ**

4. Plungės rajono savivaldybėje, 2015–2016 m. m. duomenimis, į įvairių tipų švietimo įstaigas pavežami 1 629 mokiniai, 2020–2021 m. m. pradžios duomenimis, į įvairių tipų švietimo įstaigas pavežami 1347 mokiniai (iš jų 849 – į Plungės miesto bendrojo ugdymo).

5. 2016–2020 metais iš Švietimo, mokslo ir sporto ministerijos buvo gauti 5 geltonieji autobusai. 2020 metais Savivaldybės administracijai ir bendrojo ugdymo mokykloms priklausė 16 mokyklinių geltonųjų autobusų, jais į mokyklas buvo pavežami 376 mokiniai (27,9 % viso pavežamų mokinių skaičiaus).

**III SKYRIUS**

**PROGNOZUOJAMI MOKINIŲ PAVĖŽĖJIMO POKYČIAI 2021–2025 METAIS**

6. Galima prognozuoti šias bendras mokinių pavėžėjimo tendencijas:

6.1. dėl numatomo mokinių skaičiaus mažėjimo bendras pavežamų mokinių skaičius nedidės;

6.2. dėl mokyklinių autobusų nusidėvėjimo brangs jų išlaikymas;

6.3. dėl kintančių kuro kainų galimas pavėžėjimui skirtų išlaidų padidėjimas arba sumažėjimas.

**IV SKYRIUS**

**VEIKSMŲ KOORDINAVIMAS**

7. Principinės nuostatos:

7.1. Į mokyklą ir iš mokyklos pavežami visi toliau kaip 3 km nuo mokyklos gyvenantys mokiniai, ir mokiniai, gyvenantys kaimuose bei miesteliuose arčiau kaip 3 kilometrai nuo mokyklos (atsižvelgiant į atstumą), jeigu autobuse yra laisvų sėdimų vietų.

7.2. Derinant autobusų vykimo grafikus atsižvelgiama į galimybę mokiniams lankyti neformaliojo vaikų švietimo užsiėmimus.

7.3. Siekiama pagal galimybes 1–5 klasių mokinius iš mokyklos parvežti į namus anksčiau.

7.4. Derinami autobusų parko ir mokyklinių autobusų vykimo grafikai ir maršrutai siekiant racionalumo ir išvengiant maršrutų dubliavimo.

Siekiant užtikrinti sklandų mokinių pavėžėjimo organizavimą, numatytos šios konkrečios priemonės, vykdymo terminai ir atsakingi vykdytojai:

|  |  |  |  |
| --- | --- | --- | --- |
| **Eil. Nr.** | **Priemonė** | **Atsakingas** | **Įgyvendinimo laikas** |
| 1. | Teikiamas Plungės rajono savivaldybės administracijos Vietos ūkio skyriui mokinių pavėžėjimo poreikis. | Bendrojo ugdymo mokyklų vadovai | Iki kiekvienų metų rugsėjo 20 d. |
| 2. | Peržiūrimi (gavus informaciją iš bendrojo ugdymo mokyklų vadovų) autobusų ir geltonųjų autobusų maršrutai, vežiojimo būdai, koreguojant esamus ar sudarant naujus eismo tvarkaraščius. | Plungės rajono savivaldybės administracijos Vietos ūkio skyrius | Kiekvienų mokslo metų pradžioje |
| 3. | Kiekvienų metų rugsėjo mėnesį patvirtinami mokyklinių autobusų maršrutai. | Bendrojo ugdymo mokyklų vadovai  Plungės rajono savivaldybės administracijos Vietos ūkio skyrius | Iki kiekvienų metų rugsėjo 20 d. |
| 4. | Plungės rajono savivaldybės administracijos Vietos ūkio skyrius bei Švietimo, kultūros ir sporto skyrius palaiko ryšius su mokyklomis, prireikus – su vežamų mokinių tėvais, sprendžia su mokinių vežimo organizavimu susijusius klausimus. | Plungės rajono savivaldybės administracijos Vietos ūkio skyrius bei Švietimo, kultūros ir sporto skyrius | Nuolat |
| 5. | Teikiamos paraiškos Lietuvos Respublikos švietimo, mokslo ir sporto ministerijai dėl geltonųjų autobusų skyrimo. | Plungės rajono savivaldybės administracija | Kiekvienais metais sausio–balandžio mėn. |
| 6. | Vežami kaimuose ir miesteliuose toliau kaip 3 km nuo mokyklos gyvenantys gimnazijų 1–4 klasių mokiniai, kurie mokosi pagal bendrojo ugdymo programas, – į gimnaziją ir atgal; priešmokyklinio ugdymo ir 1–8 klasių – iki artimiausios atitinkamą bendrojo ugdymo programą vykdančios mokyklos. | Plungės rajono savivaldybės administracijos Vietos ūkio skyrius ir Švietimo, kultūros ir sporto skyrius | Visus mokslo mėnesius |
| 7. | Skaičiuojamos mokinių važiavimo išlaidos. | Plungės rajono savivaldybės administracijos Vietos ūkio skyrius | Kiekvieną mokslo metų mėnesį iki 10 d. |
| 8. | Skiriamos rajono Savivaldybės biudžeto lėšos mokinių važiavimo išlaidų kompensavimui, mokyklinių geltonųjų autobusų išlaikymui. | Plungės rajono savivaldybės administracija | Kiekvienais metais |
| 9. | Įgyvendinamos Kelių eismo taisyklių nuostatos, siekiant užtikrinti saugų mokinių vežimą. | Plungės rajono savivaldybės administracija, Bendrojo ugdymo mokyklų vadovai | Visus metus |

\_\_\_\_\_\_\_\_\_\_\_\_

## Plungės rajono savivaldybės bendrojo ugdymo

## mokyklų tinklo pertvarkos 2021–2025 metų

## bendrojo plano

## 3 priedas

**MOKYTOJŲ KVALIFIKACIJŲ ATNAUJINIMO IR ĮDARBINIMO PLANAS**

**I SKYRIUS**

**BENDROSIOS NUOSTATOS**

1. Mokytojų kvalifikacijų atnaujinimo ir įdarbinimo planas (toliau – Planas) parengtas vadovaujantis Lietuvos Respublikos švietimo įstatymu, Mokyklų, vykdančių formaliojo švietimo programas, tinklo kūrimo taisyklių, patvirtintų Lietuvos Respublikos Vyriausybės 2011 metų birželio 29 nutarimu Nr. 768 „Dėl Mokyklų, vykdančių formaliojo švietimo programas, tinklo kūrimo taisyklių patvirtinimo“, 35.2 punktu, Mokytojų priėmimo ir atleidimo iš darbo tvarkos aprašu, patvirtintu Lietuvos Respublikos Švietimo ir mokslo ministro 2011 m. rugsėjo 15 d. įsakymu Nr. V-1680.

2. Plano tikslas – mokytojų, netenkančių darbo dėl mokyklų tinklo pertvarkos, įdarbinimo galimybių paieška.

3. Mokytojų kvalifikacijų atnaujinimo tikslas – išlaikyti aukštos kvalifikacijos mokytojus bendrojo ugdymo mokyklose, užtikrinant ugdymo (si) kokybę.

4. Įdarbinant netekusius darbo reorganizuotų ir pertvarkytų mokyklų mokytojus vadovaujamasi šiomis nuostatomis:

4.1. mokyklose dirba darbingo amžiaus, turintys mokomojo dalyko (pareigybės) ir pedagogo kvalifikaciją mokytojai.

5. Planas užtikrina informacijos apie laisvas mokytojų pareigybes viešinimą, informacija skelbiama mokyklų, Savivaldybės ir Užimtumo tarnybos prie Lietuvos Respublikos socialinės apsaugos ir darbo ministerijos interneto svetainėse.

6. Įgyvendinant Planą laikomasi viešumo ir skaidrumo principo.

**II SKYRIUS**

**SITUACIJOS ANALIZĖ**

2015 m. spalio 1 d. duomenimis Plungės rajono savivaldybės 20-yje bendrojo ugdymo mokyklų dirbo 501 pedagogas, iš jų – 433 dirbo pagrindinėje darbovietėje, 68 – nepagrindinėje darbovietėje.

2020 m. spalio 1 d. duomenimis rajone buvo 12 bendrojo ugdymo įstaigų, kuriose dirbo 382 pedagogai, iš jų – 341 dirbo pagrindinėje darbovietėje ir 41 nepagrindinėje darbovietėje.

2020 m. spalio 1 d. ŠVIS duomenimis, mokytojų pensininkų pagrindinėje darbovietėje dirbo 27, t. y. 7,9 % nuo pedagogų skaičiaus. Daugiausia pensinio amžiaus mokytojų dirbo matematikos (1,17 %) ir geografijos (0,88 %) srityse.

Savivaldybės bendrojo ugdymo mokyklose dirba įvairių kvalifikacinių kategorijų mokytojai. ŠVIS duomenimis, 2020–2021 m. m. Plungės rajono savivaldybės bendrojo ugdymo mokyklose

95 % mokytojų yra įgiję kvalifikacines kategorijas, iš jų 9,4 % turi mokytojo kvalifikacinę kategoriją, 43,7 % – vyresniojo mokytojo, 41,6 % – mokytojo metodininko. Savivaldybėje dirba 2 mokytojai ekspertai.

**III SKYRIUS**

**VEIKSMŲ KOORDINAVIMAS**

|  |  |  |  |
| --- | --- | --- | --- |
| **Eil. Nr.** | **Priemonė** | **Atsakingas** | **Įgyvendinimo laikas** |
|  | Teikiamas Plungės rajono savivaldybės administracijos Švietimo, kultūros ir sporto skyriui mokytojų, galinčių netekti pedagoginio krūvio dėl bendrojo ugdymo mokyklų tinklo pertvarkos, sąrašas. | Bendrojo ugdymo mokyklų vadovai | Iki sprendimo priėmimo dėl mokyklos reorganizavimo |
|  | Sudaroma (gavus informaciją iš bendrojo ugdymo mokyklų vadovų) mokytojų, netenkančių pedagoginio darbo dėl mokyklų tinklo pertvarkos, duomenų bazė. | Plungės rajono savivaldybės administracijos Švietimo, kultūros ir sporto skyrius | Pateikus duomenis |
|  | Teikiama informacija Plungės rajono savivaldybės merui apie laisvas pedagogines pareigybes švietimo įstaigose. | Bendrojo ugdymo mokyklų vadovai | Nuolat |
|  | Informacija apie laisvas mokytojo pareigybes skelbiama mokyklos ir (gavus informaciją iš bendrojo ugdymo mokyklų vadovų) Plungės rajono savivaldybės interneto svetainėse, Užimtumo tarnybos prie Lietuvos Respublikos socialinės apsaugos ir darbo ministerijos interneto svetainėje. | Bendrojo ugdymo mokyklų vadovai,  Plungės rajono savivaldybės administracijos Švietimo, kultūros ir sporto skyrius | Nuolat |
|  | Esant mokytojų laikinam nedarbingumui, pavadavimą skirti mokytojams, netekusiems darbo dėl tinklo pertvarkos. | Bendrojo ugdymo mokyklų vadovai | Visus metus |
|  | Vykdoma perkvalifikavimo galimybių studijų sklaida, bendradarbiaujama su aukštosiomis mokyklomis (gretutinėms specialybėms įsigyti) | Plungės rajono savivaldybės administracijos Švietimo, kultūros ir sporto skyrius | Visus metus |

\_\_\_\_\_\_\_\_\_\_\_\_\_\_\_\_\_